url: =India Gas Leak: Mi 10 asih banah aza asim cina sak :: ZOMI DAILY\nIndia Gas Leak: Mi 10 asih banah aza asim cina sak\nposted on 9 May 2020 at 10:11 am Lomkholna: India, News, Thangkhanlian, World\nMay 7: Andhra Pradesh state sunga Visakhapatnam khuapi sunga om LG Polymers plant kici tu zingsang 03:00 local time (21:30 GMT) pawl in keh (leak) ahih manin mi 10 kiim bang a sih khit banah mit a kang ding bangin sip leh sa a sa velval leh nak hamsa a sa damlo mi 500 val cina uh a, pawl phatte zato inn ah hong kipuak hi ci-in siavuante in gen uh hi.\nKumpi uliante in LG Polymers plant (factory) ah gas leak piang pen safety precaution thudon lohna hi dingin ummawh uh hi. March 24 in India gam bup ah Covid-19 Lockdown 1.0 a kipat khit hih gas plant kikhakcip a, a kihon kikna ni a thupiang ahi hi. A site lakah senior citizens nih leh numeino kum giat mi kihel hi.\nState Industries Minister Goutam Reddy in BBC Telugu news kiangah, “LG Polymers plant a kihon kik in zuih dinga thukhun procedures leh guidelines lim takin kizui lo bang hi,” ci hi. A gas plant panin a gas leaked a kizelh khitin a kiim-a tengte inn sung panin taikhia uh a, kongzing lampite ah lungvai leh khuaphawk loin a tukte video in a kizaihte social media ah kikhah hi. A gas factory ah a gas a leak lai takin a semte pawl khat om dingin a kilamet hangin kumpi ulian officials-te in hih thu tawh kisai information nei lo uh hi.\nA gas factory panin a khu radius 3 km (2 miles) kiim dongah kizeel zo ahih manin officials ten a kiim-a omte a bitna mun ah hemkhia uh hi. Senior district official in a gas leak kham ding a kisawm cil masakna (initial attempts) lawhsam hi ci-in a gen hangin local news agencies kikham in kidal zo ta hi ci hi. A huih dik kha mi sih beh thei lai dingin lamethuai hi.\nAndhra Pradesh Pollution Control Board senior official official Rajendra Reddy in BBC kiangah a genna ah, a leaked gas pen refrigerated in a kikoih den pian styrene hi ci hi. “Hih bang chemical (styrene) dik khate adingin long-term impact bang piangsak hiam cih kitheihsiam sawm in ki-encik hi,” ci-in gen hi. Hih bang kawmkal ah officials ten styrene chemical leak panin kihumbitna dingin a kiim-a omte in puan kawt tawh a mai a khuh/tuamna dingun zasak hi.\nIndia ah gas leaks hangin sihna na piang thei zel a, a masa penna hilo hi. Dec. 2-3, 1984 in Bhopal ah chemical leak Bhopal gas tragedy or Bhopal disaster kici hangin mi 3,787 si hi ci-in a kiciamteh hangin mi 16,000 kiim si hi kici ahih manin leitunga industrial disaster lak panin a nasia pen hi dingin kingaihsun hi. Hih kamsiatna a pian’na kum 35 val khin zo napi-in a gas leak hangin tu dong a thuak khate tate mi bang lo mipoi khawngin a piang lai hi.\nSTYRENE KICI BANG HI A, MIHING TAWH A KISUK KHAK LEH BANGCI HIAM?\nStyrene gas pen lim leh mel nei lo ahih kei leh a eng hiuhiau, a kuang thei a tui (colourless, or light yellow, flammable liquid primarily) hi a, polystyrene plastics leh resins bawlna dingin a kizat banah nek ding nam tuamtuam (foodstuffs) tuunna leh bawm ding, van tunna packaging bawm, synthetic marble tuunna bawm, disposable tableware tuunna ding leh a furniture tuunna ding bawlna in zong kizang hi.\nStyrene keh huih lak-a lengte dik khakna hangin nak leh gawl nuammawhsak ahih manin hong khuhsak leh hetcchai sak a, i tuapte ah a tui piangsak (build-up of fluid in the lungs) va piangsak thei hi.\nStyrene tam dik khak luatna hangin “styrene sickness” kici natna piangsak thei hi. A natna lim a kilahkhiatnate (symptoms) lak panin lu na, sung nim in luakna, lungvaihna, gim leh tawl kisakna, ci leh sate nuammawhsakna cihte nam tuamtuam central nervous system depression a kici piangsak hi.\nStyrene dik khakna hangin i lungtang a kisai ding bangin kisai (irregular heartbeats) lo ahih manin khuaphawk lo (coma) in om theih hi.\nEpidemiologic studies tuamtuamte in a genna styrene khangin leukemia leh lymphoma natna ngahna ding baihlam sak hi a cih hangun thuman hi cih a teci ding kimu lo hi. Sources: BBC and Times of India @ Thang Khan Lian #ZUNs reports\nPrevious: Covid-19 buaina hong ven ciang’n…. ~ Bob Tuangpi\nNext: Numei pasal ut a cihte ~ Evan. Suangh Dal\nGamvangla pan Vontawi Awnem ~ Thawnpu\nMukei niteh ~ Zotangmang\nMalaysia, Ipoh ah Myanmar gammite kitawngin khatpa temtawh kidawtlum, 1 liam


timestamp: atn

url: =Tulaai Leitung Thuthang Tuamtuam Updates Dec 22, 2014\n· Kawlgam a party 8 tawh ki bel pawl UNA in tuni Dec 22-24, Royal Rose , Zangkong khua ah a khat vei na khawmpi ki bawl hi.Hih khawmpi ah Tedim,Tonzang,Kalay Myo leh Zangkong pan a ZCD CEC a hi thei teng tang mi 12 ki pai thei hi.Gamthu vai ah lawng khat (political gentlemen agreement) tawh kal suan theih na ding ki kum khawm ding cih hi a tua te lak ah, Federal Union , Minam 8 , state 8 tawh gam lam ding( A Myo Ta lutdaw), Pyitu lutdaw pen mipha zah bul phuh a tel ding,Lutdaw te gel power(thu neihna ) ki kim ding cih teng ki kup pi na ki nei lai ding hi.Zam mung,ZCD\n· Australia gam Melbourne ong tung, Kaptel khua pan Pa Khup Za Pau ( Rtd. Sports Organiser) leh Nu Tual Hau Niangte tapa nihna, Tg Thang Sian Lian in Dec. 14, 2014 ni-in, Avondale College of Higher Education panin Bachelor of Business and Accounting pilna saang Degree lukhu neelkaai ngah aa, tua ni mahin, Kaptel khua, Sgt, Thang Khan Go (ong nusia) leh Nu Cing Ngaih Vungte tanu aneupen, Lia Man Lian in Bachelor of Nursing, Avondale College of Higher Education pan mahin Degree lukhu-neelkaai ong ngah khiat manun nakpi takin Zomite ading lungdam huai mahmahin i ki paak hi.Hi bang aa, ahanciam man un a unau un [ a nute Tedim, Leilum veeng, Pu Khual Do Thang leh Pi Vung Khan Man ( ong nusia) tanute ] pilna saang ong ngah uh imuh ciangin adang gambeel aa tung Zomite in zong hahkat ciatin, anung uh i zuih ding i etteh ding ki hanthawn ciat ni ci-in lungdam pihna tawh kong thei sak hi. Tua ban ah ei Zomi te thukhempeuhah i kipum khat zokei zongin pilna, siamna, zonna lam ah lungsim kituak in pumkhat i bat nadingin hanciamkhawm in i tu i tate mipil suaksak ciat ni. Tg. Lian Sian Mang ( Mang Pu )\n· A 21 veina Karen New year leh DKBA kum (20)cin pawipi ah ZRO tang in ZRO Eastern, Thailand te puaisim ki hel thei in A 21 vei na Karen kum thak pawi leh DKBA kum (20)cin pawipi pen DKBA te phualpi Songsimyar HQr ah 21.12.2014 Sunday ni-in lim ci tak in ki bawl hi.Tua pawipi ah Zomi Re-Unification Organization ZRO tang in ZRO Eastern Thailand zumpu te na ki hel thei uh hi.Tua pawi sung in Zomi makai Thailand te leh DKBA,NLD(LA),PPP/PLA,SSA cih te thu ki kopna zong ki nei thei hi.tua hun sung mah in DKBA pan U lian te tawh ki mu ki hona te them pulak dih ning.DKBA Chief Army pu ci-na in hong pai zolo hi.\n(1) .General Saw Musee, DKBA Second Chief Army tawh kimu in holim thei uh hi.Gen Musee pen Christian hi in Zomi te hong it mah2 khak hi .Zomi makai lam te zong ZRA Eastern ZRAE ki pan na thu a gen khiat leh hoih sa mahmah tha ngah mahmah hi,mai lam ah ki zop ding in ki kam ciam uh hi. (2).Major Saw Sai,DKBA No.910 tatyinmuu pa tawh ki mu thei in ki holim thei uh hi.Saw Sai pen SSA zong in Alliance vai in D te kiang ah aom hi.Amah pen Zomi te tawh kum tampi na sem ngei hi in ZRO U lian,ZCD U Lian te a theiloh tamlo hi.amah tawh ZRA Eastern ki patna thu te ki gen hi,aman azat cilna dan na hi lai mawk in tha ngah mah2 aa,no aki pan tak2 ta maw?cih in lungdam na thu gen khia hi. (3)Bomuugyi Steel,DKBA Sit-thaut-chok pu tawh zong ki mu in holiam na nei thei hi. (4)Major Saw Tun Tun,DKBA Information and Public Pu tawh ki mu ing holim thei hi.Amah pen nidang lai ABSDF te Army lam ah makai hi a,DKBA Chief Army Mukmul pa in mi muan khat ahih na tawh a lap sang a hi hi.Sources By-ZRO Eastern Thai Burma Border\n· Hollywood kilaai kineihsiam minthang Jackie Chan I tapa Jaycee Chan kum 32 khamtheih guihtheih mawhna nei ci in China palik ten December 22, 2014 ni in kipsakna neita uhhi. Amah peen August kha sung in khamtheih zakeu gram 100 tawh a innpan kiman hi a asi asit uhleh amanzong nazang hi. Azang bek hilo in midangte zong neekngaih cin palikten mawhmat uhhi. Azenzen in tua atuah mawhmatnatawh thu kikhen leh kum 3 sung gawtna sung ah teengding hi. Apa Jackie Chan in bel kamai zum in zum ngaungau mai ci in mipi tung ah mawhsuutna August kha sung in neikhin hi. bbcnews.com\n· India Prime Minister Narendra Modi I party ahi BJP party te I alang party te MP- member of parliaments te in PM Modi leh a party te in India gam a mitawm biakna adiak in Muslim leh Christian te zawhthawh thu tawh Hindu biakna asuakna uh akhawlnading in deihna lahna December 22, 2014 ni in nei uhhi. India gam ah Biakna khat in adangkhat zolthei a, ahizong in zawhthawh thutawh kaaitheilo hi. Tukha kipatlam in Agra khuapi ah Muslim mi 50 Hindu kisuaksaka, Tukha sung mah in Guzarat state ah Christian 100 Hindu biakna kisuaksak in, Kerala state ah Christian inn 30 Hindu biakna kisuaksak hi. bbcnews.com\n· South Korea te meitha laakna Nuclear Power Plan honna computer December 22, 2014 ni in computer gaaldosiamte in do uha, avanthupi tuamtuam teng guuksak uhhi. Tua ban ah aguuk sak uh vanthupi teng tawh sumtampi tawh tankikding in ngen ci in South Korea kumpi lam te leh The Korea Hydro and Nuclear Power Co.Ltd ( KHNP ) ten genkhia uhhi. Hih gaaldo ten amau leh amau akigenna ah An-ti Nuclear Group base in Hawaii te Makaaipipa kici ci uhhi. Hih thu peen Sony Video aki dosak nahang in US ten North Korea ngawh in migilo panpih tawl ah akoihsawm khit a ongpiang ahihman in North te ki um mawh simsim hi.voanews.com\n· Sen gam leh Vietnam gamnih te South China Sea tung ah aki um zialzial na tawh kisai avatsatthei ding in Sengam Communist Party ah alian 4 na lah ahi Parliament ah lutangpi khat zong ahi Yu Zhengsheng tukha sung in Vietnam gam vazin ding a Vietnam Communist party tetawh holimding ci in China’s state media ten December 22, 2014 ni in pulaakkhia uhhi.voanews.com\n· Pakistan gam Peshawar khua ah Taliban ten mi 141 atamzaw naupang athah nun g ah Pakistan gaalkaap ten Taliban te lompi khat gokik uh ahihman Taliban ten leiba kaloh kiknuam uh cileuleu uha, mipi te kidawm mahmah ding leh adiak in thong inn kiim te limcin mahmah ding in Pakistan gamsunglam Minister Chaudhry Nisar Ali Khan in December 22, 2014 ni in theihsakna neihi.cnnnews.com\n· Gaza pan Israel gam sung migilo ten Thaupi tawh kaap in Israel ten Vanlam tawh Gaza avazial vatna hang in Hamas leh Israel kikaal kilemna kisia kik a, December 22, 2014 ni in gamgi dung ah langnih keeksatuak in omta uhhi. Israel Defense Minister Moshe Ya’alon in tu a vanlam tawh akizialvatna peen Hamas te kidawm un ci a theihsakna hipan in Tangkhat onglot laai ngawngaw uh leh athuhkikna ding peen um guigam maai guigam sak cihmah hilel ci in December 22, 2014 ni in gengiap hi. voanews.com\nLungdam zel ei zom toto ni\nChrismas leh Kumthak sung ongsuakding Article te:\n1.Zomi leh kizep kipuah zia\n2.Zomi leh Apple\n3.Lam Naai tawn nuam Behiang kumkua a tunglo ( Cingno leh Siingpu )


url: =Thuman thutak tungah ding in, Ni satna ah ciktui hi in ~ Khup Lian Thang :: ZOMI DAILY\nposted on 24 March 2018 at 10:07 pm Lomkholna: Article, Khuplianthang\nKawlte ngeina tangthu sung khat ah, nidang lai-in khuata khat ah Zusa, Gul, Akpi, Vok leh Bawngpi cih bangin hih nuntakna nei ganhing gam nga teng, nupa khat ii inn huang belin nungta khawm in nopsa mahmah uh hi. Zansim in Zusa in a inntek te ankhing te luh zel in, a an ding zong thei zel hi. Zusa in hih bangin ankhingte aluh den pen a Inntek nu a hehsuak leh nawngkai sa mahmah ahih manin Zusa-thang khat siah dingin a khensat hi. Zusa in zong amah thang aki siahna thu a theih ciangin lung patau in, alawm teng kiangah huhna va ngen kawikawi hi. Amasa in Gulpi kiangah va ngen masa hi. “Lawm aw, nong huh kul ding hi.\nTu in, kei aa dingin thang ong kisiah ta hi mawk hi, kata ka tute ka pattah ding a an nek ding ka zonsak kul, ka innkuan in ka nuntakna dingun nasem in an ka zon loh phamawh hi. Tua ahih manin, inntek nu in kei aa dingin a koih hih Zusa-thang pen a lakkhiat theihna dingin ong huh dih in.” ci-in huhna a ngen hi. Tua ciangin Gulpi in ,“Lawm Zusa aw, hih pen kei ong kisiah hilo hi. Kei buaina ding omlo hi. Thang ong kisiah na theih leh a thang peel ziau ve” ci-in na dawngin na awlmawh hetlo hi.\nZusa zong lungkham mahmah sa-in Akpi kiangah huhna ngen dingin ong pai leuleu hi. A tunga Gulpi dawndan bangmah in na dawng a, tua a dawntawh lungkim lo-in a akno te kiangah, “Hih Zusa tawh ki khawl ki thuah nawn kei un, amah thang kisiah ahih manin amah na zuih uh leh no zong na-awk lawh kha ding uh hi.” ci beh sawnsawn lai hi. Tua ciangin Vokpi kiangah pai leuleu a ,“Ih pi te in kei ka awkna ding thang ong siah mawk uh hi. Nang pen na tha lah gol, lau zong a neilo na hih teh hih thang pen na muk tawh ong sawn khiatsak ziau lecin nang aa dingin haksa lo ding hi.” ci-in huhna ngen hi. Vokpi in zong ,“Lawm aw ong huh bel ong huh zo mah ding hi veng, ahih hang tu tadih bel ki ihmut suak lua phot in ong huh zo nai dah mai ning ei.\nZing le thai teh ci leng hilo dia.” ci-in, Zusa aa dingin sih theihna leh a haksa mahmah dinmun a tuak hi napi in, Vokpi in ama ihmut suakna paulap leh thupi ngaihsut zaw in, Zusa’ thuak lunggimna leh a tuah khak theih ding haksat nate na veipih na kinpih zolo mawk hi. Zusa in zong a it amuan leh, amah a it ding a ngai mahmah ding asak tengin ama haksak mahmah hun ciangin a huh noplohna, a dinpih cinten lohna a muh ciangin khasia mahmah hi. Ahih hangin a lawmte in ahuh noplohna, huh sawmlo, huh ngamlo uh a, amau aa ding leh amau mailam ding bek anawt uh pen, Zusa a khasiat mahmah hangin ama cih theih bangmah om tuan peuhmah lo hi.\nZusa zong a tawpna ah, a lamet tawpna ahi Bawngpi kiangah lamet na lianpi tawh huhna ngen dingin ong pai hi. Hih Zusa-thang ciangciang pen Bawngpi aa dingin cihtaak vetlo hi. Tua teh Bawngpi pen kei tawh a kilawm mahmah, a ci a thak ciangin zong aci ka khuat sak zel hi ven, ong huh pelmawh in teh ci-in huhna ong ngen leuleu hi. Ama upmawhna na banglo in a lawm Bawngpi in ,“Na an ding zong nawn dah lel ve, tua hileh thangah awk lo ding hipah nai ve. Na puksih dong ngak le cin zong thangah na awk sangin sauvei nungta zaw samlo ding na hia? Tua teh zong na tha neulua mahmah ai ve, kei dan in a golpi na hih nangin hanciam lel ve.” ci-in nop nehna leh a hi thei ngiatlo dingin thu peuh gen pih in thuhilhna in hoh nei zaw sop hi. Zusa zong lemet bei ong om ta hi.\nTua ni a zankin hun pawl ciangin Zusa-thang ong kisai vat ta hi. Inntek nu zong Zusa awk ta ai ve maw ci-in lawp mahmah na tawh vadelh hi. Khuazan pi hi-in, mei lah pailo ahih manin a khuamial pi mah in Zusa-thang na zawt phei hi. Tua leh Zusa na awk lo-in, a sun aa Zusa ahuh nuamlo Gulpi pen a meilam pan na awk citciat mawk hi. Inntek nu in Zusa sa in a zawt phei leh tua Gulpi in na tu lian hi. Inntek nu zong nasa in ong awng vangvang hi. Gulpi in ong tu hi ci-in a pasal ko hi. A pasal zong singtawngpi khat tawh a Gulpi a lu panin ong satzan pah lian hi. Zusa thangah zusa awk lo bek thamlo in a sun aa Zusa in huhna a nget lai-in ahuh nuamlo Gulpi na awk mawk hi. Bek thamlo Gulpi pen a lu kisat zan in lamet hetloh pi-in sih lawh sawnsawn hi.\nTu in, a inntek nu pen Gulpi in tuta hi mawk ahih ciangin a ci khawng ong bawkin a ci ong na mahmah hi. A vengte in nat veh dingin pai uh a,”Gulgu a leh do zo dingin tha na neih mahmah kul masa hi. Tha neihna dingin na Akpi uh go in la, ngan-huan in a tui dawn lecin tha om mahmah dingin na dampah ding hi.” ci in ngaihsutna pia uh hi. A pasal zong manlang takin Akpi manin a ngawng temta tawh sutan lianin a zi neek dingin ngan-huan pah lian hi. Zusa in huhna a nget laitak in a huh noploh ban ah, atate kiangah Zusa tawh kithuah loh ding a gen ahi Akpi zong ong si ta hi.\nA inntek nu zong, damzo tuanlo ahih manin ong gim semsem ta hi. Cina veh dingin khualam pan a meltheihte ong pai ngeingai uh ahih manin inntek pa in a zindo na dingin inn nuai aa a khawi ahi, a Vokpi a gawhloh phamawh ta hi. A veng papi khat le nih zawn in, a Vokpi uh zong zing le lengla do na dingin ong go petpet ta uh hi. Zusa in Vokpi kiangah huhna a nget lai in, thupi simsak lo in a ihmut suak peuh a thupit sak zawk pen tu in amah mah in sihlawh ta hi.\nA tawpna ah, inntek nu pen ong dam zo tuanlo ahih manin khuapi sungah Zato pi ah puak dingin ong gel ta uh hi. Sum neilo uh ahih manin a inn pam-a a om sa zuak sa sai te kaingah a Bawngpi va zuak ta hi. Sa sai te in zong a Bawngpi kaipah lengleng uh a, a zingciang go in a sa te zuak pah uh hi. Zusa in huhna a nget laitak in a na thuhilh beh ban ah, ahi theilo ding thute peuh tawh a mawhsak ahi Bawngpi zong ong si petpet ta hi. A tawpna ah inntek nu dam zolo in ong si veve hi. Inntek pa in Zusa aom pen awlmawh lo lel ahih manin tua ni pan kipan in Zusa te suakta takin nungta in nuamsa zaw uh hi.\nGalpi nihna hun lai in, leitung ah alau huai pen leh a gilo penpen makaipi khat ahi Nazis Germany te makaipi Adolf Hitler in 1933kum khit pan kipan a gam ong makaih hi. A mah in a thuneih tawh, a langte khempeuh, a mudah mite khempeuh, a diakin bangmah aki sailo thu theilo numei naupang Jews mite 6millions tak cikzet huai tak in that mawk hi. Tua hun sungin German mi Lutherean biakna makai Pastor khat ahi Martin Niermoll in sep ding kilawm pawlkhat a sep khaklohna hangin a kisikna kammal pen minthang mahmah hi.\nNazis Germany te in Communists te a mat hun laitak in, bangmah ka pau kei hi. Bang hanghiam cih leh kei pen Communists hilo hing.\nNazis te in Social Democrats te khempeuh a mat hun ciangin zong, bangmah ka pau tuankei hi. Bang hanghiam cih leh kei pen Social Democrats hilo hing.\nNazis te in Trade Unionists te khempeuh na man leuleu uh hi, kei ka hihleh bangmah ka pau nai tuan kei hi. Bang hanghiam cih leh kei pen Trade Unionists te hilo hing.\nNazis te in Jews minam te khempeuh man in that uh hi, ahih hangin kei bel bangmah ka pau naikei hi. Bang hangciam cihleh kei pen Jews minam hi lo hing.\nNazis te in kei aman dingin ong paita uh hi. A hih hangin kei ong gum ding, kei ong dinpih ding kuamah na om nawnlo hi. Kei ong gum ding khempeuh na kiman khin ta hi.\n(When the Nazis came for the communists, I remained silent; I was not a communist. When they locked up the social democrats, I remained silent; I was not a social democrat. When they came for the trade unionists, I did not speak out; I was not a trade unionist. When they came for the Jews, I remained silent; I wasn’t a Jew. When they came for me, there was no one left to speak out. – By Martin Niermoll)\nZomite in pilna in ih lak ding\n1) Kipawlnate, Pawlpi te, gamvai nasem ki pawlnate, kipawl tuamtuam te khempeuh in haksatna a tuakkha ih mipih I sapih kipawlna khat peuh a om ciangin ki theihmawh bawl lo in, thasial het lo in, itna deihsakna taktawh nasem khawm hatsaknate phul khawm, ma ih pang khop theih ding thupi mahmah hi. Tu tadih aa ih gualzawh nate, ih cihtheihna ih pilna ih siamnate peuh muangin ei a’ ciang bek dingin lem mahmah a kisa zong ki om kha thei hi. Tua bangin angsung theihna lungsim gamtat kalsuan zia in leitung mihing te’ nuntak khuasak ziate a siasak penpen thu bulpi ahihna ih theih ding thupi mahmah ding hi.\n2) Pasian’ bawlsa leitung nate, mihing ganhing singkung lopa te khempeuh a ki zom dimdiam ahi hi. Khat ii haksatna khat ii buainate ah, ih huh ih panpihna hangin ihuh te’ vaipuak a dawn leh a dinpih ih hih ban ah, ei mailam ding lampi a sial kholkhol ei aa dingin na a sem kholkhol, khaici a tuh kholkhol ih hi hi. A tunga Zusate’ tangthu bangin huh thei ding dinmun, pangkhawm thei ding dinmun hi napi in, i huh kei aa ih panpih kei a, ih pang’ khawm diamdiam kei leh, khat ii tuahkhak haksat buaina huhau in nikhat ni teh, ei mailam kikhakna ei’ dongtuahna na hi kik thei veve hi. Ki huh diamdiam in, itna tak tawh kipan pih diamdiam ding a thupi penpen ahi hi.\n3) A haksate, neng’ niamna a thuak ih u ih nau, meigong tagah te, ih lawm le gual, ih tu ih tate’ kiko na awging te ngai-in, ihih theih nate sit hetlo in, bangmah lamet kikna aom ngiatlo itna deihsakna tak tawh ki panpih ki dinpih ciat ni. Tua in mihing hihna ii aman phatna hi-in, tua bek mah tawh mihing te’ manphatna leh thupitna a ki teh ahi hi. Hih bangin thuman thutak tawh ahaksa te na dinpih sawm kei a, na dinpih ngam kei leh, na mihing hihna na pilna na huahna na siamnate in khiatna nei ngiatlo a, na manphatna na thupitna a om vetlo ahi hi.\n4) A dah akapte hehnem inla dinpih in, a haksate dinpih in, thuman a gen ngamte dinpih in, thuman thutak tawh a nungta te dinpih in, meigong tagah te dinpih tawntung in. Amau hangin haksatna lauhuai nate na thuak kha mah ding hi. Ahih hangin tua na dinpihna in mihing na hihna ii a khiatna taktak hi zaw hi. Ni khat ni teh thuman thutak tawh hangsan takin na dinpih nate hangin agah limci mahmah na lo kha, na nekha pelmawh veve ding hi.\n5) Thu man thutak kanlo, it ding vei ding gup dingte gumlo in, a ci thei zawte a thunei zawte lam peuh ah na dinpih khak leh, na gamtatzia na dinmun pen a niam mahmah ahihna a ki lang ahi hi. Nikhat ni teh nang ong dinpih ding kua mah om ong nawnlo kha ding hi.\nNang ee na dinmun koi pen ai hia? Lungdam, Khup Lian Thang\nPrevious: ZAM Thupuak :: 25 Mar 18 (RSD/ UNHCR tawh ki muhkhopna)\nNext: China ah numeino kum 15 aphapan khatin apa temta tawh dawtlum


url: =Zeisu in “Zi” Nei Takpi Maw Leh? - Zomi Adventist Innkuan\nHih bang lai themno khat a om manin Zeisu in zi nei takpi a kici thei ding hiam? Pasian upna sangin up lohna lam a tamzaw den nitumna lam-a press kici peuhmah in hih thu nak gen mahmah uh a, nidangin zong hih bang om ngei zelzel ahih manin lamdang ngaihsut luat loh ding zong hi mai hi. Ahi zongin i Topa Zeisu in “zi nei” cih bang pongmawkte bel a zak mahmah-in zong zak ngam huai lo zelmawk hi. Tu malam a sawt lua nai lo khat-in, Isreal gam ah misi guh kikoihna singkuang (ossuary/bone box) khat kimu ngei a, “Joseph’ tapa, Zeisu’ sanggampa James(Zakoh)” (James, son of Joseph, the brother of Jesus) kici lai gual khat kigelh hi. Mipil thukhente in tua laigual kigelhna “guh bung” pen a taktak mah hiam, cih tuni dong khensat zo nai lo uh hi. Bangbang ahi zongin Jesus cihte, James cihte, Joseph cihte pen kum zalom khat kiim lai hunte a Palestine ah min taang (common names) hi a tua minte a nei mi tam mahmah hi. Tua laigual kigelh “guh bung” a kimuh manin James pen Joseph’ tapa, Topa Zeisu’ sanggampa hi takpi pan se lo hi. Tua lai om-in om ta kei leh, Laisiangtho sung ah kician taka i muhsa ahi hi (Matthew 13:55; Mark 6:3).\nSee also A Hoihpen Adventist Pilna\n(2) Tua laigual giat pen Coptic lai-a kigelh hi a, Greek zong hi lo, Aramaic zong hi lo hi. Kum zalom li (4th century) lai khawnga kigelh hi leh kilawm lai hi. Coptic lai i cih pen tanglai Egypt kampau pan-a hong piang hi a, Africa gam khunglam Egypt kiim-a kizang kampau ahi hi. Topa Zeisu leitung ah a vak lai-in Aramaic kampau-a pau hi a, Amah tawh kisai thute a kigelh cilna peuhmah, a kitei sawnsawnte ahih kei nak leh, Greek kampau vive a kigelh ahi hi. Greek kampau pen tua hun lai a Rome gam sunga kizang kamtaang (lingua franca-common language) ahi hi. Gentehna-in mi khat in Kawllai a kigelh lai khat hong lak henla, tua lai pen a beisa kum thum lai-a kigelh hi henla, tua sung ah, 1662 kum-a si Piancikte (French) mipil mahmah Blaise Pascal pen zi nih a nei na hi zaw mawk, ci-in kigelh leh, leitunga tangthu siam mipil kicite in a sang ding uh hiam? Tua lai lah a omtakpi hi bilbel (Kawllai-a kigelh hi-in tuma kum thum khawnga kigelh hi pan bek!) Tua bang lai tuma kum thum lai khawngin a kigelh tawm pongmawk hangin tua banga a kigelhna tawh tangthu kikhel thei tuan lo ding hi. Tua bangmah hi. “Zeisu in zi nei” i cih theih nadingin tua lai themno kicing, kician zo peuhmah lo hi.\n(3) Tua ban-ah, hih lai pen kum zalom 2,3,4 lai hunte a thu-ummite leh Christian thu upna tawh a kituak lo, pawlpi puallam a laang mahmah Gnostic upna sunga kigelh lai namte hi, cih zong kimu lai hi. Gnostic Gospel kici “Gospel of Thomas, Gospel of Philip, Gospel of Mary, Gospel of Judas cihte pawl tawh a kibang lai kigelh khat ahihna kimukhia hi. Nungzuipite leh amau’ nungzuite’ gelh, Pasian’ humuap hi, ci-a kiciamteh/sang Laisiangtho Thak sunga laibute tawh a kihuang hiamhiam pian-a kigelh laite hi a, tanglai-a kipan kisang lo hi. Princeton University-a Harrington Spear Paine Professor of Religion Elaine Pagels [The Gnostic Gospels (1979), Adam, Eve, and the Serpent (1988), The Origin of Satan (1995), Beyond Belief: The Secret Gospel of Thomas (2003), Reading Judas: The Gospel of Judas and the Shaping of Christianity (2007), and Revelations: Visions, Prophecy, and Politics in the Book of Revelation (2012) cih laibute a gelh nu] bang pian-a Gnostic Gospels tawh kisai laigelh pawlkhat longal in Gospel taktak bangin kisang zenzen lo hi.\nSee also A SANGNA LAM KA KAHTO HI\nTua ahih manin Coptic lai a kigelh tua laigual giat khawng a kigelhna papyrus tunga a khiatna tawmkhat a kikhia thei lai mal nih mal thum hangin lunghihmawh nading om peuhmah lo a, ihmut mawh nading hi lo hi, cih i gen nuam hi. A kician lua mahmah Pasian Khasiangtho in hu a muap Laisiangtho sunga kigen thute i up ding leh i lungmuan mahmah ding kisam hi.\n(2012 Kum October/November UPNA LAIGIL adinga ka gelh hi. ZKK)\nTags: Rev. Zam Khat Kham\nPrev post Thupha Natna


url: =Penang khuasung ah Saturday ni tui nai 12 sung pailoding :: ZOMI DAILY\nposted on 30 November 2017 at 10:18 am UTC+9:30 Lomkholna: Malaysia, News, Sawltak, World\nMalaysia, Penang khuasung ah hongtungding Saturday ni ciangin tuizawn ki puahphading ahih manin nai 12 sung tui pailoding cih theStar te’n genkhia uhhi. Tui apailohding hunpen Saturday zingsang 9am panin nitaklam 9pm dong ahihi.\nPenang khuasung Jalan Permatang Damar Laut leh akiim apaam aom 18 Locations sungteng ah tui pailoding ahih manin, ki ginkholhding thupi hi.\nTui apailoh nading vengteng pen Diamond Valley industrial area, Jalan Permatang Damar Laut, Taman Sri Bayan, Desa Wangsa, Taman Sunway Cassia, Jalan Kekabu, Taman Kekabu, Permatang Damar Laut phases 1 and 2 cluster housing, Kampung Permatang Damar Laut, Kampung Permatang Tepi Lau cihteng ahihi.\nHihvai tawh kisai in thunei ahi Penang Water Supply Corporation Bhd chief executive officer Datuk Jaseni Maidinsa in agenkhiatna ah Public Works Department te’n lampidung ah akikhung tuizawn te puahphading, Upgrade bawlding cihi. Batu Maung leh Jalan Sultan Azlan Shah kikalsungteng tuizawn puahphatna kineiding ahih manin, tui nai 12 sung pailoding hi ci’n genkhiakhol uhhi.\nTua bangin tuizawn puahphatna kineiding ahih manin, 600mm Mild Steel Water Supply Pipeline tengkhempeuh ki khakcipding ahih manin, tui apailoding ahihi.\nMore: Penang Construction Site ah akivulhnelh misi luang 8 kimukhiata, Myanmar 3 kihel\nHih tuizawn puahphatna hangin nai 12 tui apailoh hunsungin Water Consumers 11,568 te’n tui ngahloding uhhi. Tua ahih manin, atungah akigensa vengsung aomte’n tui akicing in zatding kholsa in koihding thupi hi ci’n thunei te’n zasak uhhi. Penang khuasung, atung a vengsung ah aomkha te naki gingkhol un. Sawltak #zomidaily\nPrevious: Yangon, Kyaikkasan tualpi ah Pope Francis thugenna leh Cardinal Charles Bo Thanksgiving speech\nNext: US Tourist 2 tawka dawksak in Temple tawh Photo kizaih, kum 5 bang thong kiatheiding


url: =US gamsung aom LA Airport in Hand Luggage sungah thau aomlam mukhia zolo :: ZOMI DAILY\nposted on 21 April 2017 at 9:33 pm UTC+9:30 Lomkholna: News, Sawltak, USA, World\nUS gamsung aom vanlengtual minthang mahmahkhat ahi Los Angeles International Airport (LAX) aom Security Scanner te’n numei khat avansung ah thau apuaklam theilo, mukhia zolo cimawk uhhi.\nBBC te genna ah USA panin palik numei “Policewoman” khat a naseploh hunsung Vacation khualzinding in kithawikhia hi. Los Angeles International Airport (LAX) panin Taiwan gam zuanin azinkhia hi a, akhuttawi Hand Luggage sungah thau khat leh thautang 6 akoihlam phawkkhalo in puasuakkha hi.\nAhi zongin Los Angeles International Airport ah akhuttawi Hand Luggage pen Security Screening akisit ciangin asungah thau aomlam mukhiazolo uh a, vanleng tungah tuangsak uh cimawk hi.\nTua palik numei pen Santa Monica Officer Noell Grant kici khat hi a, kum 42 aphakhin khat ahihi. Taiwan atun ciangin avanlak ah thau leh thautang apuaklam phawkpan hi.\nAmanzong thunei Local Authorities te’n kiangah athupiang teng genin avanlak ah thau apuakkhaklam genpah a, ahi zongin hihvai asiang mateng in Taiwan panin ki ciahkhiasaklo hi.\nUS Federal Officials inzong hihvai tawh kisai in Los Angeles International Airport in “Security Procedures” limtak zuilo uhhi ci’n genkhia hi.\nUS Transportation Security Administration (TSA) panin thunei te’nzong agenkhiatna ah Los Angeles vanlengtual ah Standard Procedures limtak zuilo uh ahih manin, Airport Checkpoint ah hiamvan “Firearm” khat khahsuah uhhi ci’n genkhia hi.\nTSA panin Nico Melendez in agenna ah Police Officer nupen palik khat ahihna tawh amanlang diakin “Expedited Security” akibawl hizenzenlo a, angeina mahbang in “Regular Screening Procedures” akibawl cihi. Tuabang kawmkal ah thau leh thautang apuaklam pen kitheilomawk ahih manin, LAX te Security System pen lamdang kisa mahmah hi.\nOfficer Noell Grant pen nasep khawlhunsung Vacation zangding in nungkal sungin azinkhia hi a, Los Angeles panin Taipei, Taoyuan International Airport ah vanleng laihding in atung ahihi.\nTaipei panin Thailand ah Family Holiday hunnuam zangdingin alengsuakding himahleh avansung ah thau apuaklam akiphawk ciangin Airport Security te genkhiapah a, ahi zongin athu aven mateng Taiwan panin ki lengkhiasak ngamlo mawk hi.\nNoell Grant pen Santa Monica Police Department ah palik asepzawh kum 8 bang hikhinta a, hih buaina Incident hangin anasep asukha diam? Dann atuakdiam, Disciplinary Charges aomdiam cihpen kitheician nailo hi.\nRelated: Australia gamsung aom Airport te ah Security Check ki limbawl mahmahding\nAmuanhuai mahmahding in aki lamen US Security System zong khatveivei kisapna omthei veve mawk hi. Hih buaina hangin Los Angeles International Airport zong mindaituam mahmah uhhi. Migilo ngongtatsawm khat himawkleh… ZD Sawltak #zomidaily\nPrevious: Yangon aom “The Iron Rose” Journal Editor athatpa ki theita, zi angkawm vaihang akithat nahizaw\nNext: Thakhat-a Na Kisap (The Immediate need) ~ Evan. Suangh Dal\nUS papi khatin atanu kawnggak tawh zepgawp in asamzong mettolsak\nTulaai Leitung Thuthang Tuamtuam Updates October 14, 2014\nGam aki halhal nawnloh hunciang ~ Tuang Za Khai\nPumzaw Natna (Liphiat) pianma hong kihilkholh zia nam (6)


url: =Yamaha YAS-207 review by What HiFi - Yamaha - Italia\nRaffinato. Dinamico. Wireless


url: =Zomi leh Refugee nuntaakna :: ZOMI DAILY\nZomi leh Refugee nuntaakna\nposted on 25 November 2014 at 3:02 pm Lomkholna: Article, Refugee, Zomi\nRefugee nuntaakna ih cih pen a guallel mahmah nuntaakna a hihi. Zomite bang hangin Refugee nuntaakna sung tung ih hiam cih thu gen masa phot dih ni. Hih dotna mi tampi in a dawnkikna ah “Ka zawn man hi” ci tek uh hi. Himah hi. Bang hangin Zomite zawng ih hiam? Cih thu kidong kik leuleu lehang a dawnna nam nih om thei hi.\n1. Pasian zia panin en lehang Zomite’n a nungta Pasian ih biak zawh kum 100 val khin napi gina biak lo hi hang. Citak lo thumaan lo ih hihman in Pasian hong thuhilhna a thuak ih hihi. Pasian gina biak lo ih hihmanin Kawl kumpite’n ei Christian te hong gawt bawl pah a, Pasian in Training hong pia hi cileng maan pen ding hi.\n2. Leitung lam pa’n en leuleu lehang hong uk Kumpite gitnat loh hangin gammite zawng hi hang. Nuntaak theihna ding zongin Refugee nuntaakna sungah Zomite a tung ih hihi cih ding hong hi leuleu hi.\nLeitung gam ki uknate en kawikawi lehang a duhhop lo a huaiham lo, thumaan thutak leh Itna tawh kimakaihna gamte bekah gammite’n nopsakna ngah uh a, kilemna om hi. Etteh ding ih muh gam pawlkhat om a, tua gamte pen a nungta Pasian biakna gamte mah hi pha deuh hi. Leitungbup ah thumaan Pasian a tenna mun USA gam ahihmanin Refugee te aa ding thu vaihawmna phualpi suak pah hi.\nGam khempeuh lakah Singapore gam a neu pen pawl hi napi hau penpen hi. A gam leitangah bangmah piang lo hi. Asia gam ah Kawlgam leisung sum piang tam pen napi a zawng penpen gam suak hi. Bang hangin Singapore gam hizah in hau thei hiam cih thu ka siapipa Rev. Tow ka dot ciangin “Singapore kumpi thumaan in pil hi” hong ci hi. Shwepidaw ciliang napi Kawlgam pen bang hangin hizah in zawng hiam cih kidong lehang a dawnna pen hih a hihi, “Gam uk kumpite gitnat loh thumaan loh man hi. Gam uk ding kituh in kisuam kithat uh a, gam mite tungah itna leh hehpihna nei lo uh hi”.\nA guallel Refugee nuntaakna sungah pawlkhatte khuangaih vei-in gui awk in a sih lawh tampi om uh hi. Innkuan sung kitam zaan in kikhen thaang ahihman in meigong tagah tam semsem hi. Pilna lamah hitaleh na khempeuh ah hamsatna namkim tawh migam milei ah simmawh bawlsiatna kithuak hi. Thuum theih hilo in haksa pipi mahin thuak keeikaai a, khitui naptui tawh anelehtui kine in a kidawn ahihi. Tua ahihleh Zomite aa ding lametna om nawn lo maw? Om lai hi. Khat bek om lai hi. Tua pen “Pasian zia” ahihi. Ih tu ih tate’n gam thumna ah pilna siamna va sin ding uh a, Pasian in hun asak ciangin Zomite hong don kik veve ding hi cih lametna khat bek om lai hi. (Jer. 29/10,11)\nRefugee a suak khin Zomite’n Pasian tungah ih thumaan lohna leh ih gitnat lohna teng kisikkikna tawh thuum kik ni. Pasian maiah ih picin ciangin Pasian in hong kankik ding cih um in Zomite hanciam in thungetna tawh ngaksiam ni.\n(Ph. 010 2733 438) Email:amosgo10@gmail.com\nPrevious: Laisiangtho vai kupna ~ Rev. Gin Khan Nang\nNext: ZYA Weekly News :: 21 November 2014\nU Thangbawi (Sia Pau Cin Thang) lungzuan sialna\nTurkey, Istanbul ah Bomb nihvei puakkham, mi 29 sikhin, 166 liam ~ ZD\nNa hauhnop leh Kawlgam ciah in\nZomi Thulela Laibu ~ Pu Zokhai


url: =Tulaai Leitung Thuthang Tuamtuam Updates May 23, 2016 :: ZOMI DAILY\nposted on 24 May 2016 at 7:13 am Lomkholna: Khawmpau, Myanmar, News, World, Zomi\n· Leitung pianzawh amasa peen athupi peen Zomi te in Music City ci a leitung ah aminthang vangvang Nashville Khuapi Tennessee State pan ongtungding July 1-2,2016 Niciang Zomi Innkuan USA vaihawm nawtawh Zomi Innkuan TN te Innteek in Leitung bup thawnziahziah ding uhhi. HIh hun ah India,Kawlgam,Canada,USA leh gamtuamtuam pan Zomi sung ah imuan isuan Politics lam, SIavuan lam,Taangthu lam , Sum le Paai zonnalam, Leitung Pilna lam, Khangno tawh kisai leh Zomi tawh kisai FORUM tuamtuam nasia tak in kineiding ci hi. Zomi Sung ah imuan diak ahi ZoRO,ZRO,ZCD,ZYA,GZA, LZI,ZIUSA, ZOMI COUNCIL-INDIA/BURMA pan Makaipi te ongkituah ding uha, Nasiatak in gamvaai, Minam vaai ongkikum ziahziah ding uhhi. Tua ban ah Zomi Idol, Zolia, Zotaang kidemna, Tukpeeng kimawlna leh Lasakpawi pi zong omding hi. ZIUSA Media te zong Leitung bup a om Zomi te neekngaih na tawh Ready pianpian ta cihthu kiza hi.\n· Thailand gam Bangkok khuapi pan KM800 nakiim a om Biakna Numeino sang khat May 22,2016 ni in meikaang a mi 38 a omlak ah 15 puanza peh in paden pan leengkhia zo in adangteng kaangtum uhhi. Numei no te peen kum 5-12 gual vive ci in Rueters ten gen uhhi.CNN\n· US gam te in Gaal a aneihngei uh ahi Vietnam gam te tung ah Gaalvan zuaklohding thukham peen kisumit ta a kizuakthei ta ci in President Obama leh Vietnam Tran Dai Quang te in May 23,2016 ni in Veitnam khuapi Hanio ah taangkokhiatna nei ta uhhi.VOA\n· Syria gam Tartus leh Rahman khuapi ah May 23,2016 ni in mun 4 ah bomb puakkham a mi atawmpeen 146 si in 200 vaal ding nasiaktak in liam uh ci in Syria gam encik pawl ahi SOH te in taangkokhiatna nei uhhi.CNN\n· Indonesia gam Sumatra Province Sinabung mualtung ah May 22,2016 ni in Meilmaul puahkhatna hang in mi 7 si a tampi gaaltaai uhhi. Indonesia gam ah apuakkham theiding Meimual 120 kiim aomlak ah tu a peen khat hipan ci in Leisunglam siam ten gen uhhi.BBC\n· Yemen gam Aden khuapi sung ah IS misok te in May 23,2016 ni in bomb puakkham sak uha, mi 45 phualsih pah in 100 si tawh naaitawh kidim in zato lam kipuak hi. Yemen gam sung bekbek ah IS te khutsiamna tawh mi 2015 kum beipan tukikaal mi 6,200 sita a million khat vaal kitheh thaang uhhi.VOA\n· Thailand gam Sumkaung tuikulh a Mithat upmawhna tawh kiman in thahding a thukikhen kawlgam mi-2 te May 23,2016 ni in Thai thukhenzum ten Kawlgam mi-2 te in Lawer te ngetna ahi athu atunglam ah sitphat ding peen saanna neita uhhi. Kawlgam mikhat hihna tawh kivei ciat ding in ka um a lungdamhuai thu hicih zong kiphawksak hang ei. VOA\n· India President Narendra Modi May 21 nipan Iran gam vazin tadihdih a, Iran President Hassan Rouhani tawh Tehran khuapi ah akimuh khitciang India gam Iran tawh kikawm nading Pakistan gam kiang ah Tembaw khawlna munpi khat $500miliion bei in lamding ci in May 23,2016 ni in taangkokhia hi. Hih Tembaw khawlna ongzo leh uh Leilam tawn a Pakistan gamtotna peen kitat ding ahihman in Pakistan gam kiamding ci uhhi.CNN\n· Sri Lanka gam ah Nungkaal sungpan kipna gauh tam lua mahmah ahihmna in tuikhang in men kicim ziahziah a, May 23,2016 niciang misi bekbek 92 phato ta in 109 mangthang laai ahihman in gaalkaap te in zong ziahziah uhhi. Hih bang a guahtamna peen tuama kum 25 khit amasapeen in ciamteh uhhi.CNN\nPrevious: Dahna Pulakna : Mangpha Pa Thang Kap Khai @ Khaipi\nNext: Biakpiakna Zia le Tong ~ Rev. Fr. Damian Dal\nZAM Thupuak :: 16 August 2015


url: =Top Things to do in São Paulo | Tourist Tube Part 3\n21. Mosteiro de São Bento - São Paulo\n22. Pinacoteca do Estado - São Paulo\n23. Catavento Museum - São Paulo\n24. Other museums - São Paulo\n26. Hopi Hari Amusement Park - São Paulo\n28. Villa-Lobos State Park - São Paulo\n29. Botanical Garden of Sao Paulo - São Paulo


url: =Ph.D Defense Lawhcinna Lungdam pihna :: ZOMI DAILY\nposted on 15 December 2015 at 7:40 am Lomkholna: News, Pahtawina, Paudolian, Zomi\nTonzang Khuapi huam, Luangel Khuami, Pa Cin Za Dal leh Nu Cing Sian Niang tetapa’ Pastor Lian Sian Mung [Ph.D. Trinity International University] IL panin apaisa kaalsungin a Dissertation, “Isaiah’s Eschatological Vision of a Transformed World by the Spirit [RUACH] from On High: The Hermeneutical and Theological Function of Isaiah 32:9-20” Defense honglawhcing in a sawtlo in Ph.D. [OT] lukhunelkaai hongngah tading ahih manin khangno mipil, Pasian it leh akiniam khiat etteh huaikhat ihneih man in honglung dampih nu’ teh cih natawh ka hong post hi.\nAma thukom kimcing:\nSia. Mung nulehpate Luangelpanin khangkhia a, amah ahihleh Tonzongah piang hi. High School a pass khitciangin anuai abangin pilsin na hong lawhcing hi.\nB.Sc. [Marine Science], Mawlamyine University, Mawlamyine, Myanmar \nM.A. In Min., Asia Pacific Theological Seminary, Baguio City, Philippines \nM.Div., Asia Pacific Theological Seminary, Baguio City, Philippines \nTh.M., Asia Pacific Theological Seminary, Baguio City, Philippines \nSia. Mung, Philippines a omsung [2004-2008]in Asia Pacific Theological Seminary Baguio City ah Old Testament leh Hebrew hilh hi. Tua sang’ APTS faculty mahin omlai bektham lo, professor semding mah in deih mahmah uhcihzong thukiza lai hi.\nTrinity Evangelical University atunphet in “Biblical Study Excellence” ahih manin Trinity Sangnaupangte lakpan in Genie Lau Memorial Award hongngah hi. Mivom Mikangte lakah hihbang pilnatawh Award ngahna hanginzong Zomi te adingin ang’tan’ huai mahmah hi.\nA Ph.D mentor/advisor Dr. Willem VanGemeren “New International Dictionary of Old Testament & Exegesis 5 Vol- editor] hi a, Sia. Mung’ Dissertation zong a mentor pa leh University in publish dingin recommend uh hi. Trinity ah Sangakah kawmmahin Zomi te a itna leh Pasian nasepding alunggulhna tawh Chicago/Wheaton kima om Zomi Pawlpi ahzong Pastor semkawm hi.\nSia. Mung tawh kimuh khakna\nSeptember 2015 in Trinity University ah US leh Canada Langham Scholars’ Consultation kanei uh a, Dr. Do Kham Dissertation va endih ningci in Library kalut leh kilamenlopi in kimukha in hampha kakisa mahmah hi. Tangval lai nun nemleh kiniam khiatin Zomite adingin kinepna tampi om hi.\nUSA Gamsung Laisiangtho Sangte omzia:\n1807 kumin Andover Theological Seminary in Degree napiata a’ US gamsung Seminary graduate Sang upapen hipah hi. Tuciang2 in US gamsungah Seminary& Divinity& Bible College simzawh lohphial in om ta a ahizongin 21st Century in Missionary akhahzo Seminary tebek mah hongkhangto a, LGBT [Lesbian, Gay, Bisexual,Transgender] te akisan na Sangte ah damdam in endowments/ Pawlpi pan scholarship, Grants te kiamsemsem in Sanghongzo nawnlo in akhak tamsimsim ta hi. Hihbang kawmkal a, Continent khempeuh ah Missionary kizopna anei sangte in, Asbury, Fuller, Trinity etc [keitheihkhakpak] te hi a, Evangelical Ecumenical ahihziakin Leitung kiuli pan hongkizuan ziahziah hi ahangpen kha mangthang vei ahihman un khangto semsem uh hi.\nTopan’ Sia Mung Ph.D Cand thupha hongpiaksak tosemsem in mitampi tak ading in thupha honghisak tahen!\nPrevious: A Historical and Logical Approach to Our True National Identity ~ Dr. Dongno\nNext: UNHCR vai tawh kisai theihhuai Phone Number & Email


url: =Nekkhawm: Kei nongphawk nading un ~ Rev. Nang Sawm Piang :: ZOMI DAILY\nposted on 11 July 2016 at 4:27 pm Lomkholna: Article, Biakna\nThupatna: Mihingte pen anne lo-in kinungta theilo hi. Pumpi ading bek hilo-in Kha nuntakna adingin zong anneek kul hi. Lai Siangtho sung leh Pawlpi tangthu sungah Pasian mite in an neekkhopna pen pumpi gilvah nading bek hilo-in Kha gilvah nadingin zong na zang uh hi. Thuciam Lui sungah Pu Abraham le Pi Sarah tungah tapa neih ding kamciamna a ngahna mun pen an neek-khopna mun nahi hi (Pian 18:1-15).\nSinai mual ah TOPA Pasian leh Israel mite in thuciamna a bawl lai-un zong an neek-khopna mah tawh na kipsak uh hi (Pai 24:9-11). Thuciam Thak sungah Topa Jesuh in Pasian’ ukna gam a taangko ciangin anneek pawi tawh a gentehna tampi om hi. Amahmah in zong mawhneite, numei gilote, siahdongte tawh an ne khawmin Pasian’ itna leh mawhmaisakna thu genna munin na zang hi. A thupipen-ah thuciamna thak a bawlna mun pen nungzuite tawh a nunungpen an neek-khopna mahah na bawl hi.\nHih a nunungpen anneek-khopna (the Last Supper) pen pawlpi in kizang to suak a, Topa’ ankuang (the Lord’s Supper), neekkhawm (Communion), lungdamkohna (Eucharist) cih bangin min kipia hi. Thuciam Thak sungah neekkhawm hong pianna thu le a kizatna munte i sim ciangin theih ding le zuih ding a tawmpen “kammal sagih” na om hi (sim ding Matt 26:26-30; Marka 14:22-26; Luka 22:14-20; Johan 6:35-58; Sawl 2:46-47; 1 Kor 10:16; 11:23-34).\nTuate in: neekkhawm i cih pen phawkna (Remembrance), neekkhopna/ kilawmtatna (Communion), mawhmaisakna (Forgiveness), thuciamna (Covenant), anvakna (Nourishment), Lametna (Anticipation), lungdam-kohna (Eucharist/Thanksgiving) ahi hi. Hih thului sungah tutung adingin kammal masapen “Phawkna” thu i gen ding hi.\nPhawkna nam nih:\nA nunungpen nitak-an neekkhopna ah Topa Jesuh in, “Kei nong phawk nadingun,” cih kammal a zatna pen Luka 22:19 le 1 Kor 11:24 sungah kimu thei hi. A thupi mahmah kam vaikhakna ahi hi. Tua ahih manin “phawk” cih kammal limtakin ngaihsut- huai hi. “Phawk/phawkna” (remember/remembrance) i cih pen a beisa hun-a thupiang, a bei-sa huna sepna, a beisa hun-a tuahkhak thute lungsim sungah hong “kilo-kik/kiphawng-kik” (recalling/recollection of the past) cihna ahi hi. Tua phawkna sungah phawk dan nam 2 om hi, kici hi. Tua nam 2-te a nuai-a kammal zatziate tungtawin kikhentel thei hi.\n1. A beisa hun lungzuan-lawh phawkna:\nHih bang phawkna nam pen “nostalgia” kici hi. Greek kammal nih “nostos” (inn ciahnopna lungsim–longing to return home) le “algos” (nasa–pain) kigawm hi a, a kammal ahi bangin let leng “inn ciahnop luatna lungsim natna” cih ding ahi hi. Hih kammal pen “phawkna” tawh kisai-in a kizat ciangin “a beisa hun mah a nuampen hi, a hoihpen hi” ci-in tua bang hunte ah ciahkik-nopna ahi hi. Mimal nuntakna, innkuan nuntakna, pawlpi sung leh gam ki-ukna ah zong hih bang phawkna nam pen kimu thei hi.\nA beisa hun khat lai pen a nuampen a hoihpen hun (golden age) hi, ci-in ngaihsutna ahih manin tuhun le mailam hun pen haksatna le buai-na bek tawh kidim lel ding hi, ci-in zong ngaihsun pah hi. Hih bang phawkna in tuni leh mailam hun adingin geelna le lametna omlo sak zo mawk hi. Thupha a kailo, kimanna a neilo phawkna nam ahi hi.\n2. A beisa hun nuntak-lawh phawkna:\nHih in a beisa hun phawkna tungtawnin tuni-in sep dinga kilawmte seplawhna phawkna nam ahi hi. Hih bang phawkna nam pen Greek kamin “anamnesis” kici-a, Hebrew kamin “zekher” kici hi. Topa Jesuh in a nunungpen nitak-an neekna ah “kei nong phawk nadingun” a cihna mun ah anamnesis na kizang hi (1 Kor 11:24). Nungzuite in Jesuh tawh a kikholhkhop hunte le anneekkhop hunte a phawk uh ciangin lungzuan-lawh ding ciang lel hilo-in Jesuh’ kam vaikhakte bangin seemin nuntakpih ding, cih deihna ahi hi.\nTua bangmahin, Thuciam Lui sungah Hebrew kammal “zekher” a kizat ciangin zong phawkna le sepna (remembrance in action) na kizom hamtang hi. Gentehna-in, Paikhiatna 2:24-25 sungah, TOPA Pasian in Israel mite’ thuumna za-in Abraham, Isaac le Jacob tawh a thuciamna “phawk” (zekher) a, Egypt gam saltanna panin amaute suahtakna piangsak hi. Tua bangmahin a beisa phawkna hangin Israel mite mawhna kisikna pianga Pasian phawklawh uh hi (Ezekiel 6:9). Pasian in Hezekiah kumpipa’ thuman cihtakna a phawk manin a natna panin damna pia hi (2 Kum 20:3).\nTu-in hih numbat 2-na ah i gennop bulpi ahih leh a beisa hun/thu phawkna hangin tuni nuntakna ah kilamdanna, sepkhiatna khat teitei a piangsak thei phawkna nam om hi, cih ahi hi. Topa Jesuh in “kei nong phawk nadingun” a cih ciangin hih bang phawkna nam a gen ahi hi. Amah i phawkna hangin tuni-in eite in daihna, nopna leh lametna ngahin tuate in Jesuh deihna bangin nuntak zawh nading tha thak hong guan ahi hi.\nNeekkhawm pen Phawkna:\nNeekkhawm sungah i lut ciangin “khomun” pen eite adingin a kipia Jesuh pumpi phawkna hi-a, hai sunga lenggahzu ahih leh eite adinga a kibua Jesuh sisan phawkna ahi hi. Tua khomun leh hai i san’ ciangin Jesuh pen eite adingin singlamteh tungah hong kipiakna le a sihna pen phawkloh phamawh hi. Ahi zongin tua Singlamteh le Kalvary mual phawkin a lunglen-lawh ding ihi het kei hi. Pastor khat in Good Friday nitakin neekkhawm pia a, “tu nitak Topa Jesuh hong nusiatna tawh kisai-in,” ci miau hi. Topa Jesuh pen a beisa kum 2000 val lai-in si-in hong nusia hilo hi.\nAmah thokik-in Pasian’ ziatlam ah tu-in eite adingin thu hong ngetsak hizaw hi. A Kha Siangtho tawh eite lakah hong ompih gige ahih lam i phawk ding ahi hi. Tua bek hilo a, neekkhawm a hong pia, an hong vak innteek pen Topa Jesuh mahmah ahi hi. Pastor-te pen neekkhawm a pia hilo-in a makaih hibek hi. Tua ahih manin neekkhawm pen a sisa makai khat mi hoih khatpeuh phawkna pawi (memorial service) hilo hi. Si-in a thokik Topa, eite lakah Kha Siangtho tawh hong ompih Jesuh Khrih phawkna ahi hi.\nTua banah, khomun le lenggah zu i san’ ciangin Jesuh pen hong honpa, hong tanpa, hong suaktasakpa, i nuntakna tha hong dimpa, le sih khit nungah vantung innpi i ciah ciangin hong dawn ding i Pa ahih lamtak i phawk ding ahi hi.\nA beisa i nuntakna, tuhun le mailam hunte ama’ khutsungah om ahihlam i phawk ding ahi hi. Tua hileh i nuntakna sungah a beisa hunte lungzuan-lawhlo, khakham vei-lawhlo ding hang a, amah i phawkna hangin tuni tuhun nuntakna ah thathak tawh hong kidimsak, Ama’ deih bang sepnopna hong piangsakin mailam i nuntakna pen Lametna tawh hong kidimsak ding ahi hi. Kammal 6 a omlaite mailamah i zop lai ding ahi hi- Rev. Nang Sawm Piang\nPrevious: Zomi khawmpi leh KEI\nNext: Suang manpha khuk tampi ~ Michael Pau


url: =Khang Tangthu Nihna 7 | Siantongluan.net\nKhang Tangthu Nihna 7\nKhang Tangthu Nihna 7 |\nSolomon a thunget a tawp ciangin, vantung panin meikuang hong paisukin meihal biakna leh biakpiaknate kangtum a, tua ciangin Topa minthanna vang biakinn sung hong dim hi.\nTopa minthanna vang biakinn dim ahih manin Topa biakinn sungah siampite lut theilo uh hi.\nIsrael mite khempeuh in meikuang hong paisukin Topa minthanna vang biakinn tungah a om a muh uh ciangin suangphah tungah leilam maingatin kun uh a, Pasian bia-in Topa tungah lungdamna ko-in, "Topa tungah lungdam koh ding hoih hi; bang hang hiam cih leh ama itna kip tawntung hi," a ci uh hi.\nTua ciangin kumpipa leh mi khempeuh in Topa mai-ah biakna pia uh hi.\nKumpi Solomon in biakna-in bawngtal tul sawmnih leh tul nih, leh tuu tul za khat leh tul sawmnih pia hi. Tua bangin kumpipa leh mi khempeuh in Pasian biakinn a ap uh hi.\nSiampite amau panmun uhah ding uh hi. Levi mite zong, Kumpi David in Topa tungah lungdam kohna dingin a bawl Topa tungah lasakna ding lasaknate tawh ding uh hi. Bang hang hiam cih leh ama itna kip tawntung hi. David in amau nasepna tawh phatnate a bawl ciangin tua bangin hih uh hi. Amaute tawh a kigalsai-ah siampite in peengkulte tum uh a, Israel mi khempeuh zong a ding uh hi.\nTua ciangin Solomon in Topa biakinn mai-ah a om inntual laizang ap hi; bang hang hiam cih leh Solomon in a bawl sumngo biakna tau-ah meihal biakna leh a thaute ta zolo ahih manin tua lai munah amah in meihal biakna leh thunuama biakna thaute a pia hi.\nTua hun laitakin Solomon leh amah tawh a om Israel khempeuh mihon tampi in Hamath lutna panin Egypt lui ciangdongah ni sagih sung pawi a kham uh hi.\nTua ciangin a ni giat ni-in amaute in a thukhupna khat nei uh hi; bang hang hiam cih leh amaute in biakinn apna ni sagih sung pawi kham uh a, tua pawi ni sagih sung kibawl hi.\nA kha sagihna a ni thum ni-in, Topa in David leh Solomon, leh ama mi Israel tungah a hoih a bawlna hangin amah in lungdamna leh kipakna tawh a inn uhah mite a ciahsak hi.\nTua bangin Solomon in Topa biakinn leh kumpi inn zo hi. Solomon in Topa biakinn leh ama inn sungah hih dinga a geel khempeuh nuamtakin zo hi.\nTua ciangin zanin Solomon tungah Topa kilangin ama kiangah, "Na thungetna ka za khin a, keima-a dingin biakpiakna inn dingin hih mun ka teel khin hi.\nKeimah in vantungte khakcipin guah a zukloh ciang ahi a, gamsung a netum dingin kauphe thu ka piak ciang ahi a, ka mite lakah natna ka tunsak ciang ahi zongin,\nkeima minin a kisam ka mite amau mahmah kiniamkhiatin, thu ngenin ka mai hong zong a, amau gitlohnate panin a kihei uh leh, keimah in vantung panin ka za ding a, amaute khialhna maisakin a leitang uh ka hoihsak kik ding hi.\nTu-in ka mitte hakin hih lai munah a kingen thungetna ka bilte in ngai ding hi.\nBang hang hiam cih leh a tawntungin ka min a om theihna dingin keimah in hih biakinn teelin ka ap khin a, ka mit tawh enin ka lungsim a tawntungin tua lai-ah om ding hi.\nNang-a dingin ahih leh, na pa David a gamtat bangin keima mai-ah na gamtat a, nang kong sawl khempeuh bangin semin, ka thukhamte leh ka biakna ngeina kipte na zuih leh,\nna pa David tawh kiciamin, Israel a uk dingin mi khat zong na kitasam kei ding hi, ka cih bangin na kumpi tokhom ka kipsak ding hi.\nAhih hangin note kihei-in, na mai uhah ka koihsa ka thukhamte leh ka thupiaknate nusia a, pai-in pasian dangte na semin tuate na biak uh leh,\nnote tungah kong piaksa leitang panin note kong botkhia ding hi. Tua ciangin ka min dingin ka apsa hih biakinn ka muhna panin ka lawnkhia ding a, mi khempeuh lakah paunak leh gentehna ka suaksak ding hi.\n"Tua ciangin a minthangsa hih biakinn a nawkkha khempeuh in lamdangsa-in, Bang hangin hih bangin Topa in hih gam leh hih biakinn bawl ahi hiam? ci ding uh hi.\nTua ciangin amaute in, Bang hang hiam cih leh Egypt gam panin amaute a paikhiatpih a pu a pate uh Pasian ahi Topa amaute in nusia uh a, pasian dangte pom uh a, tuate bia-in a na sem uh hi. Tua ahih ciangin amah in hih bang siatna khempeuh amaute tungah tungsak hi, ci ding uh hi," a ci hi.\nTedim Lai Siangtho / Laibu: Khang Tangthu Nihna 7


url: =Tedim – Ciau lampi (Tedim – Ciau Highway) by: ZGKK :: ZOMI DAILY\nposted on 22 June 2018 at 9:18 am Lomkholna: Laitui, News, Pauzamung\nTHU PATNA: Tulai thuthang\nTu sawngteng Zomite lakah TEDIM-CIAU lampi tawh kisai thuthang in, numei naupang dongtakaa ki pan, akua akua a liinglawng sak hi. Tuabangaa ahih na in, ahih tuak takpi mah hiam, tua hilo aa aki uang genlua liang ahi hiam? ahih kei leh aki theikhial thu ahiam? ahih kei leh aki deih kaih lua thu ahiam? cih thu sittel, telgeh, khinggkhai in ki kuphuai ka sa hi. Banghang hiam cih leh, thu maanlo, thu ginalo khat peuh hangin, ih Zomite khat leh khat ki theih khialhna, tua tungtawnin ki lungsim nopmawh na, tua tungtawnin ki tap ki khen ki siat lawhna hilo ding hi, ki cithei lo hi.\nBanghang hiam, cih leh, Kawlte taangthu ah, Pyu phatlai (Pyu khet-Pyu dynasty) aki siasak, a puuksakin, “Ngah sakaw, ngah sakaw- Ka lawhpi, ka lawhpi” cihbang lel bek hang a hihna zong, ngaihsut huai mahmah kasa hi.\nAki patna, khantohna\nKhantohna ih cihin, mihingte in a nopzaw semsem in a khuasak na dinguh hanciamin mapaanna khat ahi hi. Tuabang khantohna in, Zomite’ aa dingin, tu’ tawwmaa ahong piangtawwm bang ahih hangin, atak takin Leitung piantuungin, mihing tawh a piang khawmpah ahi hi.\nTuhun ciangin Leitungin, khantohna lo tawh aki khuasak theihloh leh aki kaalsuan zawh kilkel loh lamtak ki tel mahmah ta hi. Zomite in zong, khangg lo in, akiim apaam uh enin a khuadaak uh ciangin, midangte nungah kum zalom khat bang a zekai zawh lamtakuh aki telsann uh hi. Tua hiaa, a khangto sate ih phaakzawhna dingin, amau kal khat a suan leh Zomite kal zakhat bang ih suanloh a phamawh ahi hi.\nTua ahih manin, midangte a phaakna ding bekbekuh lungsimah vomhin, mitsuanin a hanciamuh ciangin, mat taw, tup tawh, bet tawh, phuai tawh, humhsam matin, atuah masak sakuh man masa in, viik in, ki peekin a hanciam pahuh hi. Tuabang danbek hikei lai, lammaan tawnin mite delh ding uh hileh, a phaak zawhna dinguh ollo ding ahih lamtak teluh ahih manun, lamdawwt, lam matsat, lampelh tawnin a hanciam uh hi.\nTuabang aa lamdawwt tawtna (acian aphaan) in, a ngeina bang ahih loh mahbangin, thumaan thutak hilo, upadi huam sung zong hilo ahih manin, midangte tampitak huamkha, sukha, nawwkkha, nawwngkai sakthei hi. Tua hangin midangte aa dingin, supna leh baina aa ki pan buaina lianpipi a piang sak thei hi.\nTuabang lamdawwt totna in, hanciamna tawh hilo, midangte hihsa, a olsa teng olno takin acian aphaan tawh gu in, ahih kei leh a sutkhiat nate in, Kawlte pau-naak khatin, Zusa thadah, (Kyawetpiann- Lazy rat) aki cite bang ahi hi. Zusa thadahte in, amau thu in kua-thak to in khuat nuam ngeilo a dangte kua-lui citengah, olno takin lut kawikawi in a khuasate, a cihnopna ahi hi.\nHih lamdawt tawn ih cihte in, amau thu leh tha bek tawh a tawnzo kei uh hi. Tuabangaa lamdawt a tot na dingun, a panpih thei, apanpih zo ding thuneite mah, a simtham tawhin a pawlbawl pahuh hi. Tuabangaa aki pawlbawl te in a huhuh a panpihuh ciangin, amau anguaii pua in panpih zo saaplo ahih manun, amau aa ding mahmah zong, noptuam na a ngahzek kei uh leh a piangtheilo ding thu ahi zel hi. Tua ahih zahkhatin, hih thute ah zong, asia apha tuabang aa a panpihte lubuuk a tun ding lamtakuh zong aki telloh khak dinguh in, alung himawh huai thu ahi hi.\nTuisa lakaa a om zolo, uiphukte banguh\nTuabangaa a simtham tawhaa a panpihte in, dotdot, dawwpdawwp, kankan, zonzon kul peuhmahlo, hihbang dan amau mabaan a sukha a nawngkai sak ding, amau aa ding thu hawihlo a hong pian ciangin, thuak haksa, thuakzo mahmahlo, tuisa lakah uiphuk aki khia mahmah bangin, hong diangkhia in, hong awngpah lialua uh ahi hi.\nTuabang dante, lamdang khat in gen lehang, Kawlte in, “ a-naa paw dohciah-meimatumh(uiluut) a naiphual sann laitak tungaa ciangtawn khat a dawn zumlam aa a tuusuk,” cihbang dan tawhin thuakhak salua mahmah uh ahih manin, ki iip zolo in amau leh amau hong ki pholaak, hong awngkhia ta uh ahi hi.\nLaaituite leh khantohna\nLaaituite ahih uh leh, khantohna in midangte bangin, tu’tawwm in mu in aki pan ahi kei uh hi. Nidang laipek panin ana muh leh ana hanciamna sa uh ahi hi. Tuabang bek hilo lai, kimkhatte bangin gengenin semngeilo in, a ol theithei in a ngahna dinguh lamdawt totna tawh a hanciamte bang ahi kei uh hi. Laaituite in khantohna a deihna dan aki teltheihna dingin taangthu tomno (anecdote) khat tawh helh pak lehang;\nInnkuankhat a aneek dinguh nei nawnlo, a meikuang uh paisuak dingin a omlai takun, zingsang khat apa un khualdangah antaw dingin ippi khat a aakbawwm sungah guangin ki suan dingin aki thawi laitak, amau veengaa a ukpa, a upa pa in lamto dingin va hilh dihdih laizaang hi.\nApa un zong, bangmah phunlo paulo in, a aakbawwm aki suan ding kimlai khiakik in, aki sawlna, lamtawh na dingah a pai vinghvengh hi.\nTua ahih manin, “ Laaituite leh khantohna; khantohna leh Laaituite,” bang ki ciliang hi.\nA deihuh leh, a hanciam Laaituite\nMawtaw lam bel, ih khua tek ah ahong tunna ding, a kuamah tekin aki deih ahi hi. Ahi zongin, ih ngahzawhna ding leh ih hihzawhna ding eimau thatang bektawh apian na ding ngaihsut theihloh zahdongin a haksa hi. Tuabang kawmkaalah, a deihmahmah na uh tawh hanciamin a sempah a om zahkhat in, deih napi in, sem nuamloaa, mi khut tawh gulman nuam cihbangin, midangte hanciamna a ngengg pawlkhat zong a omthei leuleu hi. Mawtaw lam neihna ding aki gen ciangin mangggen mahmah tawh ki bang liang hi.\nLaaituite in mawtaw lam deihlua uh ahih manin, 1966- kum pan ki panin, a innmaa, a lomaa uh nusia liangin, ziin leh vaakin, guahzui meikaai nuai ah, azuu ahaam leh gilkial dangtaak thuakin a hanciam uh hi. Tuabangaa a hanciamna uh ah, gimh leh tawl thuakin, asi anaii uh tawh, cihmawh zawng khaal lawh, genhtheih lawh, azawn lawh angau lawh, a tumhlawh a gamhlawh, a sihlawh a manlawh tampi tak a om uh hi. A nuntakna uh khaamin a hanciam uh hi.\nAsi anaii tawh a leite\nTuabangaa a hanciam laitakun, Laaituite hai a sa, a zahko, a cilphih a leiphenh, a mitsiinte keek mahte in tua a nuntakna uh tawh a lawhuh lampi eengin, lam tuamtuam tawh a tuhzawhna dingun a hanciam uh hi.\nDeih aki tuh, tate\nHih thu in, innkuan khat sungah, anu leh pate in a tate uh, na a deihte uh pia zolo ahih manin, amau hanciam tawwmna tawh a ngahte uh khat leh khat ki guuk sak aa aki tuh tate bang ahi lel hi. Hihbangte a hangin, a nu apate ki sapna, a ginaatlohna man hi’n, a tawpna ah amau mawhpuak, tazakhaan ahi gige hi. Hihbangaa a hong kaw-kaakuh ciangin, ngaihsun thei taktak hile uh, amau leh mau a hii-na uh aki pholaak, aki seelpho pho uh ahi hi.\nLAAITUITE’ MAWTAW LAM NEIHNA DAN\nHih thu limhpha takin ki sim hileh, Laaituite aa, TEDIM – CIAU LAMPI tawh kisai, tulai taka a dinmun uh ki telpah ding hi.\nTedim gam, gungal nitumna lamah, kumpite makaihna tawh Phuanhphiuzee lampi khat a omna ding thu ahong om hi. Phuanhphiuzee (Rural Develpopement) ih cihin, alang kumpite’n sumtang tawh panpih dingaa, alang tua kuamaa khua mite in taangtha tawh panpih ding ahi hi.\nTuabang thu ahong om ciangin, kumpite makaihna tawh lampi in, Tedim – Maansuang – Laaitui – Leentaang – Ciau atot theihna dingin Laaitui’ tate a kua mah peuhin ki lunggulh tek hi. Tuabang aa ahong piantheihna dingin:\n01.1966- Lampi Committee anuai aa bangin ki seh hi.\n01. Pu Vungh Khua Lian Chairman\n02. Tual Khua Gin Member\n03. Zel Khua Vungh\n04. Awn Khua Vungh\n05. Khup Za Thang\nHih lampi in Tedim-Lamzaang- Mansuang- Leentaang- Ciau atot theihna dingin, 02.1966- June tha in, Pu Vungh Khua Lian makai in, “Khup Za Thang “Zel Za Dal\nAtungaa upa tengin, Khalkha aa Chin-oo-sii Chairman, Major Son Khua Lian(Rtd) tawh kimu dingin, Laaitui panin amau anguaii pua in, a khe uh tawh pai in, Laangzaang adelh uh hi. Tua panin Phalaam adelh leuleu uhhi. Phalam panin Bo Vungh Khai tawh ki tuakkha zenzen uh ahih manin, a mawtaw tawh Khalkha a tunpih hi.\nKhalkha panin, Pu Son Khua Lian tawh ki mu in a vaiteng uh agen uhleh, Chairman pan in zong amau deihna bangaa a piantheihna dingin kamciam a piapah hi. Amau zong Khalkha apai na vai uh lawhcing kisa in aciahpah lennlenn uh hi. Ahi zongin,\n03.1967- ciangin, Lt. Col Phutpa(Rtd) in, Chairman pa kumhlo pi in ama thuin, anuai aa bangin ana tuam vaihawm leuleu hi. Tuabangaa a vaihawm tengin, Lt. Col: Put Pa(Rtd), Member, Chin Oo-sii,\nPu Hau Za Lian, Ex- MP Mang Za Kap, RSM(Rtd), Tuitawh hausapa, Gin Khua Zam, RSM(Rtd), Lamzaang hausapa Kham Khan Pau, Myo-ok, Tedim te ahi uh hi.\nA masa aa a vaihawmna uh in\nTedim panin Laamzaangah; Laamzaang panin tuaksukin Meitei gunah, Haita Ngahmun nuai, Pu Awn Ente lo tawh ki sanin sunhsuk sakin, tua laitakah Meitei gun kaantanhin lei dawh ding; tuatak panin, gundung zuisuk sakin Mualsiik nuaiaa gungei ah; tuatak panin, Kaaptel leh Teizaang kualtengin Tanghlui kantanh in lei dawhin Lunmual- Kaaptel ah; tuatak panin Teizaang kualah mawtaw lamziik ding; Laaituite in, Mualsiik nuai panin, Tuihaang-Lamaangg-Balvom tawnsakin Laaitui-Leentaang-Ciauah mawtaw lam ziik ding agel uh hi.\nA nihvei na ah\nAtungaa thukimhna bangin gungal kual khua10-te in Tedim panin ziiksuk uhaa, Laamzaang dong ki tunsuk pah hi. Tuaciangin Makai(PhutPau) in athu uh laih leuleu uhin, Laamzaang panin agel masakna uh zui nawnlo in, Lamzaang panin Kaaptel lei sunsuk sak suakin, gungal Thawii- zaang panin Kaaptelte in amau khuaah, Teizaang kualte in Suangzaang tawnsak in Teizaang kualah; Laaituite in Thawiizaang kantanh in Tanghlui ah lei dawhin Tuihaang- Lamaang-Balvom ah cihbang in agel leuleu uh hi. Tuabangaa a Makai pa in a thu uh a laihzawh ciangin, Tedim-Lamzaang ciang a ziikkhawm uh hi. Tuazawh ciangin, Laamzaang panin Kaaptel leii sunhin lamziik ding ahi hi. Tua bangaa lam aki ziik ding ciangin Laaituite alung uh atung zo peuhmah kei uh hi. Tua ahih manin, Laaitui te’n Lam- zaang panin Mansuangah amau guakin ziik dingin a vaihawm pah uh hi.\nKaaptel lam mah ki deihsak tek\nTua a makaite in Kaaptel lammah deihsak tekuh ahih manin, Kaaptel lam tawnin mawtaw lam ziik dingin a kipsak uh hi.\nLaaitui te’n ziikpih ding maw…, Kaaptelte lampi\nTua ahih manin, Kaaptel lam ziikpih dingin a tungsiah panin aana tawh aki sawl ciangin Laaitui hausa upate aa kipan khuazaangin dahin, ki liinglawng tek hi. Hausa upate lah Tedimah pai in, a paungam leh a nial ngam kei hi.\nGalhangte sang ahang zaw…, Laaitui tate\nHunbitaa asem hausa upate apai ngamloh uh ciangun, parttime tawh asem anuai aa tengin amau anguaii pua in anial dingin ava pai uh hi\n01.Pu Vungh Kham,\n02.“ Thawng Khua Vungh,\n03.“ Thuam Kam,\n04.“ Pau Za En,\n05.“ Tun Za Nang\nHih a tungaa tengin Tedimaa a thunei bel, Nahlahkah Ohkathahpa kiangah,“ Kaaptelte’ lampi neih ding a nial hikei ungh. Ko zong Tedim pan in Laaitui ah mawtaw lam tawh ding nei ka hihmanun, Kaaptelte’ lam ka tawhpih mankei dinguh hi,” ci’n anial dingin vapai uh hi.\nLaaitui khuazaang tatna ding thonginnpi\nTedim atun uh ciangin, Nahtahlah Okkathah pa tawh aki muhma un Myo-ok, Kham Khan Pau in a mauteng na ki muhpih masa in, thu a niallohna dinguh, a nial uh leh tungsiahte thunial teng thong kikhia ding hi, cihna tawh tawwngin na lauthawn hi.\nAmau zong tuabangaa aki lauthawn uh hangin lautuanlo in, “ Thunial teng thong hon khia ding na hih uhleh, ka khuazaang tatna dinguh thonginn nalam masa un,” ci’n a nial leekleek uh hi.\nTua in, tuabangin kiniallo in Kaaptel lam ki ziikpih hileh, tuciangdong Kaaptel lam tawnin aki zangsuak ding hia, Laaitui in tua bangin lam leh lei ngah ngeilo ding ih hi hi.\nTua tungtaangin tua a paiteng, Pu Vungh Kham in anuai aa bangin la aphuak in ah;\n(a). Vaangkhua ziinbang lin laitakin, vaimang abia kei hing e.\n(b). Tuanglam dawhin taam awee, kiillam suihaa ngilawe.\n04.1967 – Lamzaang pan, gun ( Maansuang) dong mawtaw lam kito hi. (Laaituite a heh masak na uh).\nLamzaang panin Maansuang dongh mawtaw lampi 12’ taamin tai 4- asau ni 28 sungin kizo hi. Hihbangin lampi aki tawh zawhciangin, Laaitui tate akua mahpeuh, ateek akhang, numei naupang dong takin lungdamin\nki paaktek uh hi.\n05.1967- 02-08 Athuap aa a lungdamte unau\nTuabang aa aki paak kimtek na ah, Pu Thawng Khua Khamte unau in, athuap leh aval akaan aa a lungdam na uh lahna in sial khat Maansuang gunpiau ah go in pawi akham’ uh hi.Tua lampi honna ah Mahtalah Chairman Major Thein Lwin leh Vuandok Hau Khua Paute in zong ahong zoo uh hi.\n06.1968- Gun pan Laaitui dong mawtaw lamto leuleu. (Laaituite nihvei a hehna uh ).\n07.1969- Laaitui khua ah mawtaw ahong pai masak belbelna. Maansuang lei aki puahkik zawhciangin Laaitui ah TZKBC(Thang Za Kam Baptist Church)kumcin ki khoppi(siivuaiipi)atun ciangin, tua khawmpi a zoo dingte lakah, Lt. Col Suan Do( Rtd), Rev.Thang Za\nThawng, Myo-ok Kham Khan Paute aa kipan siate leh ulian pawlkhatte in, Pu Thawng Khen Kham(Kawlpi)’mawtaw tawh ahong pai uh hi. Maansuang lei in aki puahthak ahih baanah, tua masang siah peuhmah gungal kaai in mawtaw ahong galkah ngei nailoh sitawh, a kuamah peuh in mawtaw in Maansuang lei tungah pai aa a galkah ding lamdang aki satek bek hikei, aki umthei kei hi.\nTuabang kawmkalah, Myo-ok Kham Khan Pau in, lampi leh lei tawh kisai, Kaaptelte aa ding a deihsak luatman tawhin, Laaituite thapia ngeilo bek hikei, a kaankuat tawntung ahi hi.Tua ahihman in,mawtaw in Maansuang lei a kantanh ding thukimlo, awilo in akham’ hi. Tuabang kawm kalah, PuThawng Khen Kham leuleu in, a pawlpi ahi TZKBC leh Laai-tuite mahmah zong a pahtawi nopluat manin, mawtaw tawh kuamah pai ngei nailoh na, kuamah totngei nailohna Maansuang lei kantanh aa a mawtaw ahawl ding, uuk cihtakin a uukthong hi.\nUpna in zawhna ahihna\nAki khaamzawh tuanloh tak ciangin, Pu Thawng Khen Khamin atungaa tuangteng zong tuaktha saktuanlo in, upna mah a talah suang viuviau kawmin Maansuang leitung tawnin a galkah pihthei/zota hi. HaleluiYah Tua tungtaangin tuabek hipallo,TZKBCte in a khawmpi uh bawlin a-sann laitakin, Tedim aa Pi Lian Za Cing si ci’n hong kiko bek hilo, tua pawi-a a makaipi ahi, a makpa uh, Lt. Col. Suan Do theihkholh lohpi in Dalpi’ in a mawtaw tawh, tua lampimah tawnin hong samkik hi.\n08.1976- Laaitui panin Lentaang (Suangphuh dong mawtaw lampi ki to. (Laaituite thumvei na a hehna uh).\n09.1978- Gun pan Laaitui mawtaw lamthak kito. Union Highway ding.\n10.1989- 01-10niin, Tedim-Maansuang-Laaitui-Hrih lam lianpi ding tawh kisai, Planning bawlaa ten ding, Bahoo te’n Pa Pau Za Mung asawl hi.\n11.1989- 01-11 ni in tua planning Bahoo ah kipia pah hi. Appdx.1.\n12.1989- 01-11 ni in, Bahoo in, Construction Minister tungah, amanlang theithei aa ahong hihsak pah dingin lai hong at sakpah hi. Appdx.2.\nConstruction Minister in Construction Corporation MD tungah a man lang theithei a Survey a bawlpah na dingin thu piapah hi. Construction Corporation MD in zong, Tedim-Maansuang-Laaitui-Hrih Union Highway bawlna ding akisam Reconnaissane Survey bawlaa aki samteng asem dingin\nRoad & Bridge Design Excutive Engineer 1 makaisak\nRoad Design Assistant Engineer 1\nBridge Design Assistant Engineer 1\nSurvey Supervisor 2\nSurvey Helper 2 apai dingin, a vaihawm pah hi.\n13.1989- 01-25 tua vaitawh kisai, thu a kicing takin hausapa leh athei dingaa aki lawm teng laihak hi. Appdx. 3.\n14.1989- 02-02 atung ateng Zangkung pan in vanleeng tawh Kawlpi tung hi. Hong lung hihmawhsak, Bahoo in hong deihsak lua ahih manin, tua lampi tawh kisai zumlai peuhmah, bangmahlo in lamkaal lakah a manhthong ding patau ahih manin a suallo ding cihna tawhin ih Zogam a ulian tengpersonal in lai hong khaksak lai hi. Lai ahong khaksakte in,\n15.1989- 02-17Chin SLORC, Chairman Appdx. 4.\n16.1989- 02-18Tedim Mahwahtah Okkathah. Appdx. 5.\nHong ki nawngkaai sak\n17.1989- Kaaptelte in SLORC, Zangkungah, Laaitui lam sangin amau lam hawihzaw hici in, Theu Khan Dal makaihna tawh mi 40- in letmat thuhin thu maanlopi tawh Bahoo ah lai na at hi.\n18.1989- 04-21 Construction Corporation MD in, lampi aki bawl ciangaa akisam dingteng thempeuh asem dingaa apai sak Survey pawlte muhnateng kicing takin Construction Minister tungah puak Appdx. 6.\nZekaai salua ahih man\n19.1989- 08-04 Bahoo in, Construction Ministry ah, sauvei salua in ngaklah lua ahih manin, Ministry Administrator lai hon atsak leuleu hi Appdx.7\n20.1989- 09-21SII in Chin State LORC Chairman khak hi. Appdx. 8.\n22.1989-10-06 Kaaptelte laiat na hangin, SLORC in Construction Minister kiangah, Laaitui leh Kaaptel koilam hoihzaw cih, sittel dingin sawl leuleu hi. Appdx. 9.\n23.1989- 10-19 Atungaa tawh kisai in, bangci ciang hihzo cihleh a geldan uh Construction Minister in Constr. Corporation, MD kiangah a dotna ahi hi. Appdx.10.\n24.1989- 11-09 Bahoo in, hih Tedim- Maansuang- Laaitui- Hrih lampi aki sepna a lungsim bangsa zolo in, Chin SLORC Chairman lai khak in, Bohmu Khup Cin Pau apia dingin paisak hi. Appdx. 11.\n25.1990- 01-02-SLORCin, Construction Minister kiangah, Laaitui lam leh Kaaptel lam koihoihzaw cih a sittelna ding asawlna bangin, Construction Minister in a zaaksak kikna ahi hi. Appdx. 12.\nHong ki nawngkaai sak leuleu\n26.1991- 01-31Kaaptelte in, Laaitui lam sangin amau lam hoihzaw hi, acih bekloh, amau lam leitawh ding amau Kaaptel khuazaang thatang tawh hihzo ding ahih nate, SLORC, Chairman tungah lai nana at leuleu hi.\nA Mualsuang dingin\n27.1991- 03-07. Lt. Col: Putpa (Rtd) a kici khatin zong, ama noptuamna dingmah ngaihsutna in, SLORC Chairman, Sr. Gen. Saw Mg. tungah, Laaitui lam sangin Kaaptel lam hoihzaw hi. cihna tawh a mualsuang Ding tupna tawhin lai nana khak hi. Appendix-13\nNB:- Tua tungtaangin bangmah ki lamdanna om tuanlo hi.\n28.1991- Tedim-Hrih aa ding, Bahoo in 1991/92 aa Preliminary Survey bawlna dingin K500,000 hong pia hi.\nA ngetna banglian’ uh ngahtuak\n29.1991- 01-09 Kaaptelte in, amau lam leitawh ding amau’ thatang tawh hihzo nung a cihciangin, SLORC te’n, amau lam, amau thatang tawh ana hihna ding leh, a kisam kaattazaa (Bitumen) leh suangsii kumpi ten sikh ding ahih na ahi hi.\nKaaptelte leh Mawahtah Okkathah mahmah aa kipan pawlkhatte in, hihin Laaituite lampi a tuhkhiat zawhna danin khiakhial uhhi. Atak takin, aki sim phatphat ciangin, tuabang ahi hetkei hi. Ih uliante, pillah pil, teiilah ateei, navaak lah a navaak mahmah uhaa, Kaaptelte lung kimna ding pilvaang takaa lai a thuhna a hihi.\nLaaituite lampi peuhmah sukhalo hi. Laaitui leh Kaaptel in a ngetbang linnliann uh angah tuak a hilel hi. Appdx. 13.\nNB:-Mahwahtah Okkathah pa in, kei cih hong mangg nuamlo in, aki genbangin leitawh ding teng, Kaaptel te’n tolo in, gungal kualaa khuateng aanaa tawh asawl leh kuamahin mangnuamlo in, tuciang dong ki tolo in a omlai hi.\nLaaitui lammah kitel\n30.1992- 01-22 SLORCte dotna bangin, Laaitui leh Kaaptel lamnihte asittel zawhuh ciangin, social, environment, commercial, geographical leh technical point of view tawhin, Laaitui lammah hawihzaw ahih manin, Tedim-Hrih lampi dingin Laaitui lammah a telzawh baanah, sem dingin aki patpah na ding thu a zaksak kikna.\n31.1992- 10-15 Commander, Northwest Command in, Laaitui lam leh Kaaptel lam koi zaw kipsak cih a zaksakna ding, Construction MD pa tungah a ngetna ahi hi. Appdx 14.\n32.1992- 11-06 Construction MD in, Laaitui lamin, aki sam point of view teng khempeuhin Kaaptel lamsangin hoihzaw ahihna, facts and figures tawh, SLORC in a kipsak zawhciangin a sepna ding a gelna danteng, Construction Minister tungah a zaaksak ana hihi. Appdx. 15.\n33.1992- 11-24.Construction Minister in, SLORC in Laaitui lam hoihzaw ahih manin, a kipsak na ding leh, tuabang aa akip sakzawh ciangin a sepna dan dingteng a zaksak na ahi hi. Appdx. 16.\n34.1992- Budget kipia\nTedim – Hrih Union Highway lampi bawlna dingin, kumpite in\n35.1992- 93 fiscal year aa dingin budget K 3,500,000 pia hi. Hih sumteng tawh Tedim, Vansaangdim panin Lamzaang dong lamthak kito hi.\nNB:- Bahoo takpan in Survey bawlte in, Tedim- Maangsuang- Hrih lam pi Road alignment, Tedim panin, Lawibual, Meiset nuai, Pu Pau Za Mung’ innmai panin kipan dingin abawl akip saksa kimlai, Tedim khuasung upate in, Chief Engineer, Chin State U Kyi Wa tungah, Lawibual pan ki panlo in Vansangdim pan aa aki patna dingin lai ana khiasim uh hi. Tuabang aa ahih ciangin U Kyi Wa in ama thu tawh aa alaih ahi hi.\nKi kipsak taktak ta\n36.1992-12-21. SLORC in, Tedim- Hrih lampi dingin, Laaitui lam akip sakna leh a kisam budget zong\n37.1993- 94 aa dingin a gelpahna dingin, Construction Minister tungah a zasak hi. Appdx. 17\n38.1993- Budget ki pia leuleu\nTua kumaa dingin Construction Ministry panin K500,000 kipia hi.\n39. 1995- kumaa ki panin, Myanmar-India Border Trade ki hongin, tua aa ki panin Myanmar leh India kumpite in, kumsimin Revenue tampipi a ngahna ahi hi.\nLaaituite hanciamna hang tawhin, hih lampi bek panin, Chin State buppi ah, panin Revenue aki ngahna ahi hi.\n40. Byu-haa lan( Tactical Route )\nTedim-Maansuang-Laaitui-Leentaang-Hrih lampi in, Byuhaa lan hi nawnlo in,Pyethaungsuh lannmahgyi(Union Highway) a hihna zong, ih suut ding hi.\nHih lampi, Bahoo in kipsak(approved)in, order asuak zawhciangin, kumpite’n hong deihsaklua ahihmanin, a manlangtheithei in ahong bawlsakna dingin, Byu-haalan(Tactical Route) bangdan tawh Galkap Engineer Operation (BE) te’n hong hih sakna dingin gelna ahi hi. Tuabangin hong hihsak ding hileh, Settha (Machinery Power) vive tawh hidingaa, kum 4- sungbangin ki zothei ding a hihna, kumpi lam panin genna nei uh hi. Tua aki panin hih lampi Tedim- Maansuang- Laaitui- Hrih lampi Byu- haa lan a kici ahi hi.\n41.Ki uapnaap/ huaiham lualiang.\nByu-haa lan bangin Galkap Engineer te’n hong hihsak hileh manlang mah na vencin, eimi te’n, lampi kingah cihsimloh ih nop tuampakna a ngahkei ding uh hi. Aki lunggulhna ah, lampi lah ngah ding, tua lampi nasep na panin, leitawh, suangsi sataa ki pan, mihing tha tawh septheih (unskilled manual labour) teng kisem leh, mi tampi takin nuntakpih lai ding ahih na ding ki tumh sawnsawn hi.\n42. Pyithaungsuh lanmahgyi( Union Highway)\nTua a hihmanin, kumpite kiangah Byu-haa lan bangaa ahong hih sak lohna ding leh, Civil lam(Construction Coorperation) panin, ahong ki sepsak zawkna dingin aki ngetleh, aki ngahpah takpi hi.\nKumpite’n, hong deih saklua, hong puah nuamlua a hihman, a thu guipi khat (policy) sukha keipeuh leh, hong naupang bawllua zaw in, ih cihcih bangin a hong mangliang ahi hi.\nTua a hihmanin, Tedim-Maansuang-Laaitui-Leentaang-Hrih lampi in, Byu-haa lan(Tactical Route)hi nawnlo in, Civil lampan ki hih a hih man in, Pyethaungsuh Lanmagyi (Union High Way) ahi hi.Ahi zongin, pawlkhat khatte in tuciang dong Byuhaa-laan mah cilai veve uh hi.\n43. Akta duhgawl ki lawhkhuph\nKumpite hong piak masak bangin ki sangpah lel hileh, tua lampi 1995-96 pawl bangin ki mansiangzo ding hi. Ih mipihte aa ding, ki huaiham, ki uapnaap lualiang na hangin, tuciang dong tua lampi aki zo nailo a suakthong hi.\n44.2005- kumin, India kumpi in, Ciau- Leentaang- Laaitui- maangsuang- Tedim lampi omsa, a phuahphat(upgrade) kikna dingin Media tuamtuam ah hong suak hi.\n45.2006- kumin, Kawl kumpi leh India kumpite ki thukimna tawhin, Border Trade Highway dingin, a omsa Ciau-Leentaang- Laaitui- Maan- suang -Tedim lampi puahphat (upgrade) na dingin (Road Alignment) zon ki panin,\n46.2014- kum ciangin tua alignment thak zon a manuh hi. Tutuung a thubuai in, Laaitui lam tuabang lam alignment thak a zon a mansiang zawh ciangin ahong ki pan ahi hi.\nLaaituite in lampi a deih mahmah uh hangin, kuama aa guuksak ngeilo, tuhsim ngeilo in, zong a nawngkai sak ngeikei uhaa, amau hanciam tawwmna tawh a hihtheih bangun, Pasian zia leh dan thuuktak tawhin ngaihsun kawmin a hanciam uh hi. Amau midangte aa tuh ngeilo, midangte in amau aa a thuhzaw; amau midangte aa nawngkai sak ngeilo, midangte in amau aa a nawngkai sakzaw ahi uh hi.\nTuabang thu aki telzawk kaanlai na dingin;\nLampi vai ahih leh, a tungaa bangteng hileh, aki cing mahmah pahlel hi.\nMyonee vai tawh kisai.\n47. 1962- kum, Galkap in kumpi anaa a laakzawh ciangin, Kham tung Chin Oosii apuaih tawh hong uk hi. Tua ah,\nMajor Son Khua Lian (Rtd) Chairman, Lt. Col. Putpa (Rtd) Member, Capt. Cin Zam(Rtd) “\nNB: Hihbang hinak pi’n, Col. pa in a galkap sung dan mah salai ahi taammaw, Chairman pa thusimlo ahih manin a thu mangg vetlo bek thamhloh, Chairman pa hihsate awlmawhsak hetlo kici hi. Hihbang dan tawhin, Col. pa khuaveengte in zawh cihtakin nana zo ahih manin, Laaituite in thuak cihtakin ka thuak ngeekngeek uh hi.\nTua kum mahin, Chairman pa in, kuama nget zong hilo, aman kilawm(qualified) bel a sak, Laaitui khua Myonee khuai(Sub-Township) dingin order a suaksak hi. Tuabek hilo lai, tua aa Myo-ok (ATO) a sem dingin University a mantuung, Pa Gin Khan Langh zong order a suaksak pah hi.\nTuabang ahi zo kimlai, lampi vai mah bangin, amau Col. pa nana kawi ahih manin, Col. pa in zong Chairman pa kumh tuan nawnlo in aman thu in Kaaptel aa dingin ana laih ziau hi. Tua ahih manin, Laaituite Sub-Township in, khuaveengte khuaah a tungthong hi.\nNB:- Pa Gin Khan Langh mahmah in zong, khuapih aki tuakpihte kiang ah, Laaitui ah pai ding ahihna zong gen kawikawi zo ahihna zong ki genlai hi.\nStation Hospital vai\n48. 1989- kumin, Ministry of Health ah, Khamtung gam Station Hospital (3) tengaa ding order ka laak tung taangin zong, Adminstrator, Office of Ministry of Health pa in, Khuaveengte in, Laaitui khua sangin abang abangah amau khua in hawihzaw ahihna; amau khua ah, Station Hospital ki pia hileh, amau a innlamna ding a lei ziiksa in nei zo uh ahihna; Aki sam ding leiseek teng zong neikhin zo uh ahihna; aki sam ding singteng zong amau tawwmlai dinguh ahihna lai atna hong gen hi.\nAhi zongin Ministry of Health in, amau tupbang danin lai thukkik lo in, aki samteng manzo ahih uh leh Zato inn ana lamhna dinguh, aman zawh ciangin a zaaksak na ding leh, Ministry of Health in a hon sak na ding thu a zaksak kikna hong gen hi.\nMaansuang Bailey Bridge Assembly Parts\n49. 2002- kum pawl dingin, Phalaam Bailey Bridge Parts luuiteng, Maansuang leii aa dingaa ahong ki puak zong, Lawibual ahong tungsa zong, khuaveengte mahin, Kaaptel lei aa dingin na gu in mawtaw nih ding ana nawnzo hi. Tua zong Pa Kham Suan Mung hanciamna tawh in ki lakik hi.\nA pahtaak huai, Khuaveengte\nKhuaveengte in, Hydro Power Electricity a ngahna danuh bel thupi ka sa mahmah hi. Kuamah kollawh selo; kuama aa lah tuh se lo; kuama aa lah nawngkai sak se lo; taangtha tawh tawh ahi theih tenguh semin, sumtangh ki samh bel, gamdang a tungsa Dr. te innkuanin si ngeu ahih na ka theikha hi. Tuabangaa ahihna un, zong a etteh huai mahmah thu ahi hi.\nTuamah bangin tutungaate ah zong, Dr. pa in a khuapih a tuipihte lam leh dan a maanloh lamtakuh lakin hilh in makaih na tawh ama thupha bawl nate hong zom toto lai ding ki lawm hi.\nLaaituite ahih uhleh,\nLaaituite aa dingin, a tungaa thute bekbek tel ngaihsut mahmah lehang, hihbang danin a lamdang hilo in, ka tuak tawntung thu uh ahi hi.\nTua hiaa, Thumaan Thutak ahi Pasian zia leh dan tawh, ama hong awi na tantan, ka thumaanna uh ka lak dinguh hi. Na khempeuh aman a theihloh khat zong a omkei aa, ama theihloh aa apiang zong na khat beek a om kei hi.\nTuabang ka hanciam nasate khempeuh uh, asia apha AMA tungah ka apsa uh ahi hi. AMA deihna bangbang hi tahen!!! KA UPPA UH KA THEI UH HI.\nNB: (a). Extracted from LAAITUI KHUA MUAL SUANG (b). Appendixes te in, lai tamlua ding cihna tawh in hong ki lak nawnlo hi. TRUTH SHALL PREVAIL AT THE END\nPrevious: June khasung huihpi guahpi hangin Myanmar gamsung ah mi 19 si, tulsawmval cimawh in om\nNext: Malaysia, Puchong ah naupangno khat inndawl 14 pan kiasuk in silo bilbel


url:
=Zekhut ha-gishah le-ʻarkaʼot ki-zekhut ḥuḳatit (Work) - Biddle Law Library - University of Pennsylvania Law School\nThe work Zekhut ha-gishah le-ʻarkaʼot ki-zekhut ḥuḳatit represents a distinct intellectual or artistic creation found in Biddle Law Library - University of Pennsylvania Law School. This resource is a combination of several types including: Work, Language Material, Books.\nThe Resource Zekhut ha-gishah le-ʻarkaʼot ki-zekhut ḥuḳatit\nContext of Zekhut ha-gishah le-ʻarkaʼot ki-zekhut ḥuḳatit\n
 Data from Zekhut ha-gishah le-ʻarkaʼot ki-zekhut ḥuḳatit - Biddle Law Library - University of Pennsylvania Law School
\nData Citation of the Work Zekhut ha-gishah le-ʻarkaʼot ki-zekhut ḥuḳatit


url: =Satu Ringgit Malaysia ~ Hau Za Cin :: ZOMI DAILY\nposted on 25 February 2014 at 10:54 am Lomkholna: Article, Hauzacin\nMalaysia ah sum kizang pen Ringgit kici hi. Malay pau in khat pen satu ci uh hi. A gennop pen Malay pau a ‘Sum Pek Khat’ cihna hi.\nTangval, khangno, papi, nupi a pua lam ah omte hong lut in tutna ngah nawnlote ka mai ah hong tu ziahziah uh hi. Tomno sungin hong dim ziau leuleu a, thugen ding a hong kisap ciangin pai khiat ding bang haksa in khe sikna ding zong omlo hi. Tua te lak ah nupi nau tawi khat hong tu a, ka mai san lian ah hong tu hi. A tano pen ihmu ahih manin a nu in a ang ah pom in a pa in a van teng uh a kem hi. A sawtlo in a tano hong khanglo a, a gilkial hi ding hiam a maitailo hi. A nek ding moh them bek ka piak ding neilo ka hih manin ka lungnuamlo hi. Ka gei ah ZAM makaite in zin leh leng ading dawn dinga a koih uh tui thawl (bottled water) bung khat om hi. A sung ka et leh tui bung pawlkhat na omlai a, kei zong khat lakhia in tua nupi kiangah ka pia hi. “Na tano tui duh hi inteh, dawnsak in,” ciin ka piak hi napi mipi huging ngaihlua ahih manin kiza cianlo hi dinga, a khut mekawk hong lak hi. Kei zong ‘khat bek maw’ a cihna sa in ‘He, himah’ cihna in ka lu ka su ngeungeu hi. Tua leh a lawmpa lawngphei a, a ip sung sawk in zon bubu khat nei hi. Kei zong ‘bang zong na hiam?’ ciin ka dong kik hi. Aman, “Satu Ringgit” ciin hong dawng hi.\nKa lungsim van ah khai hong banga, ka koiteng hiam khat hong nuamlo hi. Ama’n tui thawl pen Pek Khat a lei dinga ka piak a sa ana himawk ding hi cih ka ngaihsun hi.\nKa ngaihsutna hong vak kawikawi a, Aw, ka mipihte, ka Zomi suahpihte, hih gam, mi gam ah lungneu tak in om uh hiding a maw ka ci hi. Tui thawl khat nangawn “a mawkna” (free) a ngah ding kisuangtak, kisungsia hitazen ding uh a maw ka ci hi. Ka heh lah suak, ka khuangaih lah suak, ka hehpihna lungsim zong hong lian. Na khempeuh sum tawh lei ding a sa, tua hi kei leh mite in a simmawh, a bawlsia ding bang zaha ngaihsun in lungneu tak a nungta hiding uh maw cih ka ngaihsut ciang na ka sa lua mahmah hi. Ka mai ah stage tungah Zogam ngaih La a kisate nangawn bengngawng, bil-am ka sa man dek liang hi.hauzacin\nPrevious: Malaysia ah 66th Zomi Nam Ni thupi takin kizang ~ Hau Za Cin\nNext: Thucinh thutang (A)


url: =Australia Prime Minister Scott Morrison thu atom :: ZOMI DAILY\nposted on 31 May 2019 at 11:13 pm Lomkholna: Australia, Lamhkim, News\nA 45 na Australia Prime Minister Scott Morrison pen 13 May 1968 ni in, New South Wale State , Sydney khua pi , Waverley ah suak hi. U nau 3 pha in, a pian na a Pa pen Palik ( police) Mayor khat a hihi. Tua bek hi lo in a mah pen England pan Australia a tung ma sa First Fleet (1788) William Robert tawh khang gui ki zom khat (suan le paal) a hihi.\nMorrison pen University of New South Wales pan in B.Sc ( Hons) Geography tawh sang man khat a hihi. Economic lam zong applied aa tua pen zo man lo in na sep ki pan ci hi. Canada ah Thelogy ( Laisiangtho lam) kah ding gel mah leh a Pa in phal lo ci hi.\nA sang man khit ciang in national policy and research ah 1989-1995 dong sem aa, tua khit ciang in Tourism Task Force ah na sep laih hi. A sawt lo in New Zealand gam ah ki tuah aa, tua teng ah Tourism and Sport ah director ngah hi. 2000 kum ciang in Australia gam ah hong ciah kik in, New South Wale Liberal Party ah State Director sem hi.\n2008 kum ciang in Malcolm Turnbull’s Colition ah housing and local minister pan mun hong ngah to hi. 2009 December ciang in Immigration and Citizenship ah minister pan mun hong ngah leuleu hi. Tua khit ciang in Tony Abbott in cabinet hong ngah ciang in, Shadow committee on Border protection ah hong sem thei hi.\nTony Abbott in kumpi uk na hong ngah ciang , Morrison in Asylum seeker leh refugee te vai ah khauh tak hong sep na hang in, Refugee Convention dong ah min phat na ngah khol lo hi. 2014 ciang in Minister for Immigration and Border Protection pan in ki khawl sak aa, Minister for Social Service ah pan mun ki pia hi.\nTurnbull Government hong sep , 2015 kum September kha ciang in Gam bup Sum Kem pi ( Treasurer ) pan mun hong ngah to leuleu hi. Sum kem hong ngah phet in Kum pi sum zat na te khiap ding vai gen masak in nei pah hi. 2016 Federal Budget suaih ciang in Budget khiap ding hong gel pah hi. A mah pen Neih ki bang ki teen na( same sex maariage ) pen a lang pan mahmah khat na hi bilbel hi.\n2018 August kha ciang in, Liberal Party sung ah makai ki tuh buai na hong om aa, tua lai tak Party makai a hi Malcolm Turnbull pen a dem ding in Mi 3 om aa, Peter Dutton, Morrison leh Julie Bishop te a hihi. Party makai ding a mau sung hong ki dem tak pi uh aa, Peter Dutton leh Turnbull hong ki dem masa aa, A hi zong Turnbull in hong zo kik hi. A kik ciang in Morrison tawh hong ki dem kik aa, Morrison in hong zo a hih man in Party makai leh a 45 na Australia Prime Minister hong suak to hi.\nPM hong sep khit October 2018 ciang in Isreal gam Australia Embassy pen Tel Aviv khuapi pan in Jerusalem khuapi ah tuah ding hong tang ko aa, Isreal te khuapi pen Jerusalem in kip sak ding hong phuang khia hi. 2019 May kha gam bup ki teel ( Federal Election ) pan in Colition te’n zo lai a hih man in Scott Morrison in Prime Minister hong sem to suak thei a hihi.\nKum 16 a phak a ki pan a ki ngaih pih Jenny Warren tawh 1991 kum ki teng uh aa, kum 18 sung ta nei lo uh hi. Tua khit ciang in IVF tawh ta neih ding bawl mah leh unsuccess ( Suakzolo) uh hi. A hi zong Pasian heh pih na tawh Ta nu 2 pen natural ( pongman) bang in hong nei thei uh aa A ta nu te pen Independent Baptist School ah sang kah sak uh hi.\nMorrison pen Presbyterian pawlpi pan khang khia in, tua khit ciang Uniting Church ah ki ngawm uh hi. A nu nung lam ciang Pentecostal up na hong sang in Horizon Church ah ki khawm in pawlpi mi khat zong a hihi. Horizon Church pen Australian Christian Churches ( ACC) leh Assemblies of God khut nuai ah a om pawlpi khat a hihi. Morrison pen a masa penpen Pentecostal Up na nei Prime Minister a hihi. Src: Wikipedia, Thupuak, Lamhkim Samte (ZomimediaAus, Melbourne)\nPrevious: Innbuk mual Falam in lanuam ~ Dr. Dongno\nNext: ZAM Thupuak :: 02 Jun 2019 (Pilvang kawmin kidawm ni)\nTrump in US Nuclear omdan etphatnading leh Ballistic Missile hatna etphatding thupia ~ TK Lian\nLasate’ aading (kamuhbattan – deihsakna) ~ Lengtong Pauno


url: =Tuhunlian Kawlgam Kiukna leh Zomi ~ Pu Zokhai :: ZOMI DAILY\nTuhunlian Kawlgam Kiukna leh Zomi ~ Pu Zokhai\nposted on 21 February 2016 at 7:00 am Lomkholna: Article, Zokhai\nWritten on 4 February 2013\nTu sungteng Zomi Groups te-ah “Daw Aung San Su Kyi panpih taak-hiam” cihkhat om-a, khangthakte-in I-lungngaih ding-a hoih ka’ sakthu themcik kahong pulaak nuam-hi.\nTuhunlian Kawlgam Kiukna leh Zomite’ Dinmun\nKawlgam-pen tulaaitak-in democratic kiukna lam-ah amanawh bang-in akiseh laaitak hi-a, gamliante-inzong “Kawlgam-pen Democratic-tawh kalsuan-hi” acih taktak naailoh etcik kaalsung ahihi, banghanghiam cihleh gamlian kipawlnate Kawlgam-ah akigolh theih nading lampi-pen, “Kawlgam-in democratic kiukna lam manawh-hi” cihpihna lampi khatbek om ahihi.\nLeitung gamliante-in Kawlgam pumpi kikheel nading lampi-hoih khatbek a-om hih tawsawnna-pen Kawl gammite-in lunghihmawh gawppah dingzong hi naailo-in ka’ seh-hi, banghanghiam cihleh Kawlte-in Mikaangte akheemzo bang-in ahihkeileh Mikaangte-in Kawl gamukte’ thu a-um bang-in akiseh zong-in nampi gamliante tuabang-a kheemtheih maimaiding hilo-hi.\nTu mahmah inzong Kawlgam-pen democratic kalsuanzia maantak-tawh kalsuan deknaai peuhmahlo ahihlam-zong gamliante-in atellua ahihi. Nung kaalsawn-in music lesson piak nading phual-ah ka’ pai laaitak Maroondah City Council-a counsellor luui puteek Mick-in, “Kawlgammi na-hihiam?” hongci-in “he” ka’ cihleh lamkaal lak mah-ah kiukvaai (politics) hong kuppih-hi.\nAma’ hongdot-pen, “Daw Aung San Suu Kyi ka’ thei-hi, tu-in Kawlgam-pen democracy maantak-tawh kalsuan tading cih um-ing, President Thein Sein-zong democratic kalsuanna lam-ah mapang ta-hi, nang nabangci saan-hiam?” cih-tawh thu hongpat ciang-in, ka’ dawnna-ah:\n“Democratic kalsuanna lam-ah mapang ding-in akithawi pan-hi, banghanghiam cihleh democratic kalsuanna maantak hong tunpih zodiam cihpen mipi’ lunghihmawhna ahihi. Tu mahmah-in gamlianteng-ah zinkawikawi-in democratic kalsuanzia-tawh akalsuan bang-in aki pulaak niloh zong-in amau’ munlehmual-ah, a-inntual zaang-ah amau’ genna-tawh kizuui sepsuahna omhiam omlo-hiam cihthu-in thugen zawding-hi.\n“Kawlgam-ah milippung (majority)-pen Bama hi-a, miliphiang (minority)-pen adiak-in tribal groups ci-in nampi 7 omlaai-hi. Kawl Gamukte-in Bama nampi bihbek-a kalsuanna aneih laaiteng Kawlgam-in democratic kiukna lam-ah maainawt kici theilo-hi. Alangkhat-ah, Tribal Groups te’ deihna, suahtaakna, leh bitna, hihtheihna (rights) leh self-determination cihte hong thupi sehsak-a asepsuah mateng Tribal minamte aki lunghimawh dending hi-a, democratic kiukna cihtheih naaiding hilo-hi.\n“Australia enpak lehang, State khempeuh-ah ataangpi Mikaangpau kizanghkim thei-a, tua nangawn leitang anei Aboriginal te leh Torres Strait Islander te naakpi-in kipibawl-in amaute’ sahkhua khangkhaanna, hihtheihna, suahtaakna leh bitna naakpi-in AU Gamukte-in bawlsak uhhi, hihpen democratic kalsuanna kici ahih ziak-in Kawlgam ahzong hihbang-a leitang neite aki thupiitsak masiah gamukte-in bangbang ataangko zong-in mipi-in a-uploh thamloh-in democratic gamliante inzong um tuanlo dinghi.”\nMick-in hong dawnna-ah, “Tua ahihleh democratic gamliante-in Pesident Thein Sein leh Daw Aung San Suu Kyi tulaaitak muak (welcome) mahmah cile’ng, nang bangci saan-na?”\nKei’ dawnna-ah, “Hihbang-in democratic spark no-khat aki meelmuh theih hun-in kimuak keileh mialcip kiik pahding ahihman-in gamliante’ muakna naakpi-in thupi-hi. Tua nangawn ahong mialkiik dinghiam ci-a aki lunghimawh mahmah ahihi.”\nMick hong dotthuahna-ah, “Tua ahihleh Kachin Gaalkaapte tulaaitak Kawl Gaalkaapte-in naakpi-a nuaigawp kimlaai Daw Aung San Suu Kyi-in Kawl Gaalkaapte mawhpaihna (condemnation) abawlna mu keiveng-in, nang na-mu kha-hiam? Tuabang a-om keileh na’ gambup-uh kalsuanna’ ading bangciang lawh (affect) theiding-in na-umhiam?”\nKei’ dawnna-ah, “Tulaaitak-pen Kawlgam pumpi-in democratic kalsuanna lam-ah completely-a akiheii theih nading-a hun thupi mahmah laaitak ahih-tawh kizuui-in Daw Aung San Suu Kyi-in aisa longeek-a zol bang-a azol hunding ahihman-in Kawl Gaalkaap peuhmah mawhpaihna genloh, awilohna nangawn pulaak ding-in umkeng, banghanghiam cihleh tuabang-in paupih zenzen leh-a, Gaalkaap-in thuneihna hong buluh zeelleh democratic kiukna’ ading-a kum tampi athuakpih khitsa khempeuh tuisuak mangding cihpen amah inzong theitel mahmah ding-in ka’ lamen-hi. Kachin Gaalkaapte beklo-in Tribal Gaalkaap adangteng-inzong do leh-a, Kawl Gaalkaap-in naakpi-in kaap lehzong Daw Aung San Suu Kyi-in ama’ muiituum (target; Democracy) guipi aphuh mateng paupih loding-in ka’ seh-hi. Hihpen kei’ muhna ahihi”.\n“Tua ahihleh Kawl Gamukte’ kalsuanna tung-ah muanna kip nei naailo cihna ahive-maw?” hongcih ciang-in, “Nei naaikeng, democratic kiukna khaici avawh bek hilo-in tuibuak-a hongpo masiah up leh muanding hilo-hi”, ci-in ka dawngkiik-hi.\nKihona adangdangte hongguang nawnkeng, atung-a ka’ dawnnate keima’ muhlehsaanna ahihi. Daw Aung San Suu Kyi-in Kachin vaaibuai leh Rohingya vaaibuai te-ah kigolh lo-a, adaih khiikhee man-in Mualtung Mite’ muanna leh lametna kiamsak, beisak pahding ahi saamlo ding-in ka’ uplehsaanna ahihi. Azenzen-in, Suu Kyi-in Kawl Gaalkaapte mawhpaih henla, Kawl Gaalkaapte-in tuateh amah mawhpaih-in thukawi nono hong bawlkiik peuhmahleh Kawlgam-in Democratic kiukna gaalmuh-zong gaalmuh ngei nawnlo dinghi.\nTua ahihman-in, eima’ dinmun adiak-in Mualtung Minam hihna dinmun-tawh I- Mualtung Mipihte’ dinmun-tawh ki-encian kiik-a, adang Mualtung Mite-in bangciang kalsuanna, malaakna leh geelkholhnate nei uhhiam cihte, Zomite’n eleh bangciang geelna, sepsuahna leh mapanna nei cihte naakpi-in thupi zawding-hi. Zomi Gaalkaapte-in bangciang geelkholhna nei-a, Zomi Political Party te-in bangciang mipi’ ading mapan nading geelkholhna leh sepsuahna neiding, Zomi Khazih Pawlpite’ sung-ah minam khangkhaan nading bangci bang-a Zomi Gaalkaapte leh Zomi Political Party te-tawh khut kileen theiding cihte Zomi’ ading-a akisam leh abulpipente ahihi.\nPhawkthak ding-ah, Daw Aung San Suu Kyi-pen Zomi buppi-in apanpihkei zong-in ama’ muiituum ahi democratic kiukna bulphuh ahihman-in apanpih mi tawmsan tuanlo ding-a, Zomi buppi’ panpih hang-in alangkhat-ah, Kawl Gaalkaap-in thuneihna buluhleh bangmah taang theilo dinghi. Zomite’ buaipih ding-a athupipen ding-a ka’ sehpen ahihleh; Kawlgam pan-in Independent Gam khat-a I’ din zawhkei ngaalleh Kawlgam-ah Miliphiang (Minority)-mah hilaai I-hih man-in:\nLeitangnei Hihtheihna (Landowner Right)\nMiliphiang Hihtheihna (Minority Right)\nSahkhualam Thutanna (Social Justice)\nGenlehsakna Suahtaakna (Freedom of Speech)\nBiaknalam Hihtheihna (Religious Rights)\nSiamsinnalam Hihtheihna (Educational Rights)\nEileh-ei Thuneihna (Self-Determination)\nGammi Hihtheihna (Citizenship Rights)\nLungmuanna leh Bitna (Security and Safety)\nLeitangnei cihciang-in pawlkhatte-in “Leitang neite hi-khang, Kawlgam leitang-ah teenghang,” aci omthei khading ahihman-in gencianna-tawh thuahpah lehang;\nZomite leitangnei ahihi, banghanghiam cihleh Kawl Kumpite (Burmese Kings)’ taangthu akician tak-a akigelhna South-East Asia History te’ sung-ah Kawl Kumpite-in tulaaitak-a Chin State akici leitang uk ngeilo uh-a, 1935 kiim pan-in hong thuzawh phiing-uh ahihi. Tua masiah Anaw Ratha hitaleh Kyan Zittha hitaleh Van Dulla hitaleh kuamah-in tua hun-a “Excluded Area akici tu-a Chin State” cikmah hun-in sim ngeilo uhhi. Kyan Zittha-in Assam sim ngei-a, tua-hun inzong tuilam tawn-in sim ahihman-in tu-a Chin State nawkkha lo-hi. U Aung Zeyar hun-in Manipuri (Meiteii)-tawh akido ciang-in Tui Kaangpi (Chin Dwin River) dungzuui-in puum (phaung)-zangh uh-a, tu-a Chin State nawkkha lo-hi.\nMeiteii te-in Tedim Khua hong sawm ngei uh-a, sim zolo-in sihtaai uhhi. Tua longaal I’ gam leitang kuamah-in sim-in zogawp ngeilo uhhi. Kuama’ khutnuai-ah Zogam om ngeilo-hi. 1947 ciang-in Kawl Kumpi’ khut sung-ah upazil (official)-in kiluut kha-a, 1948 ciang-in Kawlgam sung-a Gamseh Khat hihna-tawh Suahtaakna kila khawm-hi. Tu-a I-deihpen tua Bama leh adang Mualtung Minamte-tawh I’ laakkhop Suahtaakna-pen Bama bek-in ngah-in Mualtung Minam khempeuh-in hawmsem (share) pihlo, Bama bek-in buplaak ahihman-a “Leitangnei Hihtheihna leh Milphiang Hihtheihna” I-neihding akisam ahihi.\nKhangthak Zomi sung-ah thutheihna thuukpite naakpi-a kan-a, I’ minam dinmun, Kawlgam sung-a Zomi dinmun naakpi-a suut-a, vei theihding kisam mahmah laai-hi. Kawlte’ soklek tangkhat peuh-tawh kiphasakpah laanlaan, Khalkhate sabuti kuangkhat peuhtawh ki-chinpah lualua cihte naakpi-a azumhuai, uital, uipi nangawn abaanlo, ato atheilo uihaii bangbek ahihi. Zomi khanlawh hunta-hi, ak khuangkhuang ta-hi. Mumang paupau hunding hi nawnlo-hi.\nBangngeilo pi-in I’ meeltheih I’ naaihuai khatpeuh Groups-net khawngpan-a avaal akaan-a pumphat gawpna, minam sung-a amadawk simsim khatpeuh-in hong theihding uutna leltak-tawh laaikhawng mawk gelhgelh-a mahni-leh-mahni kipulaak tawmna, bangngeilopi-a mite’ hong theihtuam khaakleh cih leltak-tawh internet-ah laai tampipi mawkgelh leltak, Kawlgam democracy hita mawkcih-a haii lungnopna cihte-a kipan naupangvaai lungsim paih hunta-hi. Mumangpau (sleep-talking) hunding hi nawnlo-hi. Tho-in, maaiphiat-a khuadaak hun thamloh vaaikuan hun hita-hi. Ni saangkhin ta-hi. Vaaikuan-hun kheng dektak ta-hi. Zomi Khanglo in!\nPrevious: Cimphawng ki puahkawm, ZomiDaily simkawm in #4\nNext: US gamsung khualzinna pawlkhat – 50\nMelbourne Khuado pawi 2019 Report (Part 4)\nTulaai Leitung Thuthang Tuamtuam Updates Jan 2,2015


url: =posted on 29 November 2018 at 9:01 pm Lomkholna: Haulun, Health, News\nMihingte nuntak nading huih aki sap mah bangin ih dik huih a siantho nading Tuap cidam ding kisam hi.\nTuap pen a tung ah a tuam beh khat om hi. A sunglam, tuap tawh a ki zom pen a Sung Tuam (Visceral pleura) ki ci hi. A pua lam, nakguh tawh a ki mat pen a Pualam Tuam (Parietal pleura) ki ci hi.\nA sung tuam leh a pualam tuam kikal ah tui 10-20ml kiim a om den ngeina ahi hi. Tua zah sang a tamzaw tui a vung leh tuap sungah tuilut kici ta hi. 250ml kiim tui a vung ciang Awm X-ray pan tui a vung lam ki muthei pan hi. 500ml bang tui hong dim ciang pumpi tungah noplohna tuamtuam hong ki hil pan hi.\nTuap sungah tui a lutna ahang tampi om hi. Tuap sungah tui aki khol a tui nam en-in\n1. Tui Siang (Transudate) leh\n2. Tui Niak (Exudative) ci-in ki khenthei hi.\nTui Siang nam pen a tamzaw in Lungtang natna, sin damlohna leh Kal damlohna hangin hong nungzuih natna hi.\nTui niak nam pen tuap sungah lungno lutna hang leh cancer hang hi thei hi.\nTuap sungah a vung tui nam ih theih nop leh zatui sutna phim tawh tawmno huupkhia in ki ensak thei hi.\nTuap sungah tui a vuung ciang pumpi tungah hong ki hilzia\nBangmah semlo pi gim tansuak\nKhuh ciang si pai\nTuap sungah lungno a lut hangin tuap ah tui vung ahih leh a tung aa teng ban ah cisa, khuasik, ankam limlohna ki thuakbeh thei hi.\nTua bangin na pumpi tungah hong ki hil leh a manlang in a thei Siavuan te kiang ki lak pah in. Awm X-ray etna, khaksuah etna, CT, Ultrasound tawh etna cih bang a ki sam bangin hong ki bawlsak ding hi.\nTui a tawm leh phim tawh huupkhiatna, a tam leh ပိုက္ tawh zom aa a nuai pan thawl tawh dawhna cih bangin tui ki lakhia thei hi.\nCancer hangin tuap ah tui vung nam te pen tui ih huupkhiat khit hang tui dim kik pahpah nuam se hi. Tuap a tuam dalnih kikal ah Bleomycin, Tetracycline cih bang zatui sunsuk leng tuap tuam dalnih ki mat cip in tui vung thei nawnlo hi. Deihsakna tawh, HauLun Lam-etna Ref: ေမာင္ခမ္း (ေဆး ၁)\nPrevious: Nakam kepzawh sawm in\nNext: Zi Hoih pahtawina\nMalaysia kipawlna picing 5 teng kimuhkhop kikna


url: =Mun maan ~ David Tuang :: ZOMI DAILY\nposted on 4 July 2020 at 11:58 pm Lomkholna: Biakna, DavidTuang, News\nA masa in, “buaina bel a om thei zelzel mah hi-a, ahi zongin i buaina pawlkhatte pen i omna mun(i mun)a maan loh hang hi gige hi,” cih ki phawksak masa nuam hang. Gam leh minam sung, khua leh tui sung, Pawlpi sung leh Innkuan sungah i buaina pawlkhatte pen ei mun dingah om loin, ei mun ding ahi lo munkhat ah va om, va sem in, thu i va neih khak luat ciangin buaina hong om ahi hi.\nHih mun pen kei sep/om nading mun mah hiam, Pasian in hih munah hong koih takpi mah hiam cih, guh leh taang pailet a hong mu Pasian’ mai-ah ei-le-ei i kisittel ngam ding kisam hi.\nMin deih, za’ deih man leh ang sung ding bek ngaihsutna tawh ei mun ding ahi lo pi khat ah om kha kei ni. Ei ut thu peuh tawh Pasian in hong sam, peuh cimawkmawk kei ni. A zuau lo(a thuman) Pasian in i hihna khempeuh hong tel sinsen a, i hihna bangbang tawh thu hong khen ding zong, i khem theih/zawh mihingte hi loin, hong tel sinsen Pasian mah ahi hi.\nEi thu neihna ding mun leh ei panmun laakna ding mun tel loin ei mun lo ding teng i va sai khak(i va om khak) leh buaina lianpi hong piang dinga, tua buaina nungah a mulkimhuai gentheihna tuamtuam in hong zui kha ding hi. Pasian’ hong koih takpi, hong sap takpi ahih leh bel buaina tuamtuam a om phial zongin amah mahin hong zawhpih toto ding cih bel um ngam ni.\nI sawp khit sitset sa i lutung pan samzang khat hong kia hen la, meh lak, anlak khawngah hong om leh kikih veve hi. An nekna sabuai tungah zun leh e* khawng kikoih ngeilo a, dailen buk sungah zong an leh mehte kikoih ngeilo hi. Ahang pen amau mun hilo hi. Amau mun lopi ah koihkha ahih kei leh amau mun lopi ah hong om kha le uh etlawm lo bek tham loin kikih mah mah dinga, ki samsia kha mai ding hi.\nMore: Mihai (Tahai) ~ David Tuang\nI omna mun maan peuh leh dongkholh hong kisa khollo a, maipha kingah zaw hi. Tua ahih manin, “MUN MAAN” a telsiam ding leh ei mun mahah a om thei dingin mimal kim Topa’n thupha hong pia ta hen. Amen! Ngaihsutna kiukhat pan, Khris sungah, David Tuang\nPrevious: Tulaitak US gam Covid-19 dinmun (July 03)\nNext: USA, Tulsa pan Rev. Dr. Thawng Cin Khan (Tedim, Taithul beh) in hongnusia


url: =Toyota set to drive AmaKhozi! » Soweto Life Magazine\nToyota set to drive AmaKhozi!\nFebruary 9, 2017 by Sydney MORWENG\tNo Comments